WARGA EMAS CEDERA DIGIGIT BUAYA KETIKA MENGAMBIL WUDUK

KUALA TERENGGANU: Seorang warga emas berdepan detik cemas apabila tangan kanannya digigit seekor buaya di sebuah kawasan paya berhampiran Padang Papan di Manir dekat sini, petang Jumaat lepas.

Che Man Zakaria, 61, yang bekerja sebagai penangkap ikan darat berkata kejadian pada pukul 7.25 petang itu berlaku ketika beliau sedang mengambil wuduk menggunakan air paya untuk menunaikan solat Maghrib.

“Saya baru sahaja selesai menangkap ikan darat di paya itu dan ingin solat Maghrib terlebih dahulu sebelum pulang ke rumah. Ketika mengambil wuduk dalam keadaan mencangkung, tiba-tiba muncul seekor buaya sepanjang kira-kira dua meter menyambar tangan kanan saya.

“Kejadian itu menyebabkan saya terjatuh ke dalam paya. Kawan-kawan saya yang tidak sedar kejadian itu, bertanya kenapa saya terjun, saya cakap bukan saya terjun tetapi ada buaya sambar tangan,” katanya ketika ditemui pemberita di rumahnya di Kampung Kebor Besar di Manir dekat sini.

Katanya setelah menggigit tangannya reptilia itu terus menghilangkan diri di dalam paya dan tidak lagi timbul walaupun dia dan rakan-rakan cuba mencari haiwan itu.

Che Man berkata dalam keadaan berlumuran darah, beliau menggagahkan diri menunggang motosikal pulang ke  rumahnya yang terletak kira-kira lima kilometer dari lokasi kejadian untuk mendapatkan bantuan ahli keluarga.

Kejadian itu menyebabkan beliau terpaksa dirawat di Hospital Sultanah Nur Zahirah di sini dan menerima 12 jahitan di tangan kanan.

Bapa kepada 10 anak itu memberitahu sebelum ini beliau pernah tersempak dengan buaya di kawasan paya berkenaan namun kejadian pada petang Jumaat itu adalah kali pertama haiwan itu menyambarnya.

“Saya percaya ada lagi dua atau tiga ekor buaya di kawasan paya itu. Mungkin reptilia itu terlepas masuk dari Sungai Nerus akibat banjir Disember lepas,” katanya yang telah 15 tahun menangkap ikan darat sebagai sumber rezeki untuk menyara kelurga. —AlHijrah Online


Cadangan penyelesaian untuk kukuhkan RM

KUALA
LUMPUR- Pakar ekonomi mencadangkan beberapa penyelesaian kepada kerajaan untuk
menstabilkan harga ringgit dalam usaha mengurangkan bebanan kos sara hidup
rakyat.

Pensyarah
Universiti Tun Abdul Razak (Unitar), Prof Datuk Dr Barjoyai Bardai menyambut
baik usaha Perdana Menteri, Tun Dr Mahathir Mohamad untuk mengurangkan
kebergantungan kepada pekerja asing bagi mengurangkan pengaliran ke luar RM60
bilion setiap tahun.

“Setiap
tahun pekerja asing yang berada di Malaysia menghantar pulang RM60 bilion matawang
kita balik ke negara mereka, ini satu bebanan kepada sistem kewangan kita,
mereka akan tukarkan kepada matawang Indonesia, Bangladesh, Vietnam dan
sebagainya.

“Situasi
ini (tukar RM kepada matawang asing) membuatkan RM mendapat tekanan sehingga
merendahkan nilainya, jika nanti kita gunakan pekerja tempatan, kita boleh
jimat RM60 bilion sekali gus mengawal aliran ringgit,” katanya kepada Sinar
Harian.

Selain itu,
Barjoyai berkata,alternatif lain ialah kerajaan harus cuba mengurangkan import,
misalnya beras, Malaysia ada ‘two rice bowl’ untuk keperluan 33 juta penduduk
tetapi masih mengimport 50 peratus keperluan beras dari negara luar.

 “Hal ini kerana, hasil tanaman padi kita
sangat rendah cuma 3.5 tan pada untuk satu hektar, berbeza dengan sistem
tanaman yang digunakan di Indonesia iaitu Sistem Kepadatan Padi (SRI) mampu
menghasilkan 15 tan padi untuk sehektar sawah, dan kini Indonesia sudah jadi
pengeksport.

“Sistem
tanaman SRI ini dah lama wujud dan dicuba di Malaysia tetapi tidak dilaksanakan
sebab ia memerlukan tenaga buruh yang ramai. Tapi kita perlu ingat, ada dua
juta pelarian Rohingya berada di negara kita yang sedia untuk bekerja tapi kita
tak benarkan kerja di sawah padi kita, jika dibenarkan mungkin Malaysia mampu
menghasilkan padi sebanyak Indonesia,” ujarnya.

Katanya,
sekiranya kita berjaya mengurangkan import, RM akan kembali kukuh.

Bagaimanapun,
Barjoyai mengakui sukar untuk RM bersaing dengan matawang Thailand (Baht) ini
kerana nilai Baht sangat kukuh berbanding AS$ kerana Thailand negara
pengeksport besar kepada Amerika Syarikat dalam sektor pelancongan dan
pertanian.

Tambahnya,
Malaysia juga berdepan tekanan apabila permintaan terhadap kelapa sawit menjadi
lemah dan ia dijual dalam AS$.

“Kita tidak
dapat AS$ yang cukup untuk tampung permintaan import menekan nilai matawang
kita,” katanya.


TUN M PERDANA MENTERI INTERIM

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima peletakan jawatan Tun Dr Mahathir Mohamad sebagai Perdana Menteri Malaysia, demikian menurut Ketua Setiausaha Negara.

Datuk Seri Mohd Zuki Ali dalam kenyataan di sini bagaimanapun berkata, baginda turut berkenan melantik Dr Mahathir sebagai Perdana Menteri interim sementara menunggu pelantikan Perdana Menteri yang baharu selaras dengan Perkara 43 (2)(a) Perlembagaan Persekutuan.

“Selaku Perdana Menteri interim, beliau akan menguruskan pentadbiran negara sehingga Perdana Menteri dan ahli kabinet yang baharu dibentuk,” kata kenyataan Ketua Setiausaha Negara di sini. — AlHijrah Online


PELAJAR OKU TERSEPIT KAKI PADA PENUTUP LONGKANG

KUALA LUMPUR: Bomba hari ini berjaya menyelamatkan seorang murid perempuan sekolah menengah yang kaki kirinya tersepit pada penutup longkang.

Menurut kenyataan Pusat Gerakan Operasi Kuala Lumpur, kejadian melibatkan pelajar yang juga Orang Kurang Upaya (OKU) berusia 16 tahun itu berlaku di Sekolah Menengah Kebangsaan Desa Petaling.

Pihaknya menerima panggilan kecemasan dari MERS999 pagi tadi sebelum menghantar jentera ke lokasi kejadian bersama tujuh pegawainya dari Balai Bomba dan Penyelamat (BBP) Sungai Besi.

“Setibanya pasukan bomba di tempat kejadian terdapat seorang pelajar perempuan OKU tersepit kaki kiri di dalam penutup longkang.

“Anggota bomba berjaya mengeluarkan kaki pelajar tersebut dengan menggunakan peralatan power unit dengan selamat,” katanya dalam satu kenyataan hari ini.

Mangsa hanya mengalami kecederaan ringan dan dihantar ke Hospital Universiti Kebangsaan Malaysia (HUKM) bagi mendapatkan rawatan selanjutnya. –AlHijrah Online


CULIK WARGA PALESTIN: POLIS SIASAT JIKA ADA PENGLIBATAN AGENSI PERISIKAN LUAR

KUALA LUMPUR: Polis sedang menyiasat sekiranya wujud penglibatan agensi perisikan luar berhubung kes penculikan warga Palestin.

Ketua Polis Kuala Lumpur Datuk Azmi Abu Kassim berkata pihaknya juga belum dapat mengesahkan penglibatan agensi luar dalam kes penculikan itu seperti yang didakwa sebuah akhbar tempatan semalam.

“Saya tidak boleh beritahu sama ada Mossad terlibat atau tidak kerana siasatan masih berterusan dan polis juga tidak pasti dari mana akhbar berkenaan memperoleh sumber sedemikian.

“Laporan akhbar berkenaan telah menimbulkan spekulasi dan mengganggu siasatan polis berhubung perkara ini,” katanya dalam sidang media selepas merasmikan Rapid KL Safety Point di Stesen MRT Kampung Batu, di sini, hari ini.

Beliau berkata demikian ketika diminta mengulas mengenai pendedahan sebuah akhbar tempatan berbahasa Inggeris yang melaporkan agensi perisikan Israel, Mossad merupakan dalang yang mengupah warga tempatan untuk menculik seorang warga Palestin, Omar Z. M. Albelbaisy Raeda.

Azmi berkata polis akan memanggil wakil dari akhbar berkenaan untuk diambil keterangan pada hari ini bagi membantu siasatan.

“Saya berharap rakan media memberi kerjasama dalam menyampaikan maklumat. Jika sesuatu perkara itu boleh diberitahu, saya pasti akan maklumkan pada semua,” katanya.

Semalam, media melaporkan Kementerian Dalam Negeri sedang membuat penelitian berhubung dakwaan penglibatan ejen perisikan Israel, Mossad dalam insiden penculikan seorang warga Palestin.

Pada 5 Okt lepas, media melaporkan polis menyelamatkan mangsa berumur 31 tahun itu sehari selepas dia diculik oleh individu yang menaiki sebuah kenderaan pelbagai guna (MPV) Toyota Vellfire.

Mangsa diselamatkan selepas polis menahan 18 individu dalam operasi berasingan di Kuala Langat, Ampang dan Beranang di Selangor serta di Melaka bermula 29 Sept hingga 4 Okt.

Pada Jumaat lepas, 11 individu termasuk seorang wanita didakwa di Mahkamah Majistret Kuala Lumpur atas pertuduhan menculik Omar bagi mendapatkan maklumat berkaitan perisian yang digunakan untuk menggodam telefon bimbit.–AlHijrah Online


BIROKRASI PUNCA PEMBANGUNAN USAHAWAN TERHALANG

KUALA LUMPUR: Karenah birokrasi dikenal pasti antara yang menjadi penghalang kepada pembangunan usahawan di negara ini terutama melibatkan pembiayaan perniagaan.

Menteri Pembangunan Usahawan Dan Koperasi (MEDAC) Datuk Seri Dr Wan Junaidi Tuanku Jaafar memaklumkan kementeriannya komited untuk mengurangkan karenah birokrasi bagi memudahkan urusan para usahawan terutama ketika negara masih dibelenggu ancaman wabak COVID-19 yang memberi kesan besar kepada ramai peniaga.

“MEDAC telah mengenal pasti beberapa halangan birokrasi yang menjadi batu penghalang kepada pembangunan usahawan negara terutamanya dalam konteks pembiayaan kepada usahawan.

“Kementerian ini akan terus memastikan karenah birokrasi ini akan dapat dikurangkan dan perkhidmatan penyampaian agensi di bawah MEDAC dapat dipertingkatkan,” katanya dalam kenyataan media pada Jumaat (21 Ogos 2020).

Menurut Wan Junaidi, selaras dengan perkembangan terkini Dasar Industri 4.0, MEDAC akan terus memastikan peruntukan dapat dipertingkatkan bagi membantu usahawan terutamanya usahawan mikro dan sektor informal mengadaptasi automasi, mekanisasi dan digitalisasi dalam perniagaan.

“Visi MEDAC ini juga adalah sebagai salah satu usaha pihak kerajaan dalam membantu usahawan menangani impak COVID-19 seterusnya dapat melonjakkan ekonomi negara,” katanya.

Tambah Wan Junaidi MEDAC komited dalam pelaksanaan projek pembangunan yang telah dirancang dan diluluskan bagi memastikan hasrat kerajaan dalam menjayakan Malaysia sebagai Negara Keusahawanan Unggul pada tahun 2030.

Dalam pada itu beliau memaklumkan RM530 juta dana untuk membantu usahawan yang terkesan akibat COVID-19 telah disalurkan MEDAC.

Nilai itu merupakan 85 peratus daripada jumlah keseluruhan RM619.7 juta yang diperuntukkan kerajaan termasuk dana di bawah Pakej Rangsangan Ekonomi Prihatin Rakyat (PRIHATIN) dan Pelan Jana Semula. — AlHijrah Online / Zaim Zamani


ANGKA KEMATIAN DI GAZA KINI MENINGKAT KEPADA 11,500

BANDARAYA GAZA: Angka kematian akibat serangan udara Israel ke atas Semenanjung Gaza sejak 7 Oktober meningkat kepada 11,500, termasuk 4,710 kanak-kanak dan 3,160 wanita, menurut pejabat media kerajaan di Gaza pada Rabu.

“Jumlah kematian membabitkan kakitangan perubatan kini mencecah 200,” Agensi Anadolu memetik kenyataan pejabat terbabit menerusi hantaran Telegram.

Sementara itu, 22 anggota pertahanan awam dan 51 wartawan turut terbunuh, manakala bilangan mangsa yang cedera telah mencecah 29,800 dengan kira-kira 70 peratus daripadanya adalah kanak-kanak dan wanita.

Sebanyak 95 bangunan kerajaan, 255 sekolah dan 74 masjid musnah manakala 162 mengalami kerosakan, termasuk tiga gereja, menurut kenyataan itu.

Tentera Israel turut mensasarkan 52 pusat kesihatan dan 55 ambulans, sementara 25 hospital tidak lagi berfungsi.

“Tentera Israel menyerang ramai pesakit dan mereka yang hilang tempat tinggal, serta beberapa kakitangan perubatan dan jururawat di dalam Kompleks Perubatan Al-Shifa, memaksa mereka menanggalkan pakaian dan menghina mereka,” menurut kenyataan itu.

Tentera Israel menyerbu Kompleks Perubatan Al-Shifa pada Rabu setelah pusat perubatan itu dikepung selama beberapa hari.

Pejabat kerajaan menyalahkan “Israel dan masyarakat antarabangsa khususnya Amerika Syarikat, yang bertanggungjawab sepenuhnya atas jenayah perang terancang yang dilakukan oleh tentera penjajah terhadap hospital” dan menyeru “pembukaan lintasan Rafah dan kemasukan bantuan dengan kadar segera.”–AlHijrah Online


MAHU SAJA SAYA TUMBUK ORANG ITU! : ABANG LONG FADHIL

15 tahun menjadi gengster mengajarnya menyelesaikan masalah dengan kederat. Kalau ada yang degil dalam membayar wang perlindungan, atau liat melangsaikan hutang Ah Long, cara penyelesaian paling berkesan ialah hentam saja dengan sebiji penumbuk. Apabila hidung mangsa sudah berdarah, pasti mereka akan cepat sedar dan segera menyerahkan wang.

Ini cara Yishun, kawasan gengster termashyur di Singapura. Malah kebiasaannya, mengingatkan saja tubuh si pemungut hutang yang gempal dan wajah ganas dipenuhi tatu, tidak mungkin ada yang berani ingkar terhadap arahan wang perlindungan dan komitmen membayar hutang Along.

“Itu cara masa saya jahat. Tak puas hati kita pukul saja,” kata Abang Long Fadil.

Namun selepas keluar masuk penjara selama 15 tahun, sejak dihukum atas kesalahan jenayah pertama pada tahun 1999 ketika berusia 12 tahun, Abang Long Fadil memilih untuk bertaubat. Langkah pertama yang dilakukan setelah sebulan mengurungkan diri kerana dihantui ketakutan akan datangnya kiamat, Abang Long Fadil memilih untuk pergi ke masjid.

“Muka saya penuh tatu. Jadi semua orang pandang serong. Ada jemaah tak mahu salam walaupun saya hulur tangan. Masa itu, rasa nak tumbuk saja muka orang itu,” katanya disambut dengan derai tawa 600 jemaah yang memenuhi Masjid Al Riduan, Hulu Kelang.

Malam itu, setelah berhijrah meninggalkan dunia samseng pada 2014, Abang Long Fadil dijemput menjadi panel program berkongsi pengalaman dengan tema Thank You Allah. Majlis turut disertai pengarah filem Gengster KL, Syamsul Yusuf bersama Ustaz Syed Norhisham dan Ustaz Zuhdi Mat Piah.

Memeruskan cerita pengalaman pertamanya pergi ke masjid, Abang Long Fadil yang waktu itu masih bergelut trauma kerana dihantui mimpi kiamat menjelaskan, walaupun perasaannya amat marah, namun dia sedar dengan wajah bertatu pasti dirinya akan dianggap pelik.

“Saya pergi ke masjid selepas sebulan berkurung di rumah. Selepas mimpi kiamat saya takut keluar rumah kerana tak mahu mati di tepi jalan,” katanya.

Langkahnya ke masjid diharapkan sebagai satu tindakan mencari jalan penyelesaian. Bermula dengan ketakutan, hidupnya selepas itu berubah. Abang Long Fadil memilih meninggalkan dunia gengster dan mahu mengabdikan diri pada agama. Bagi menjauhi dirinya daripada kehidupan lampau yang penuh keganasan, dia pergi ke Indonesia untuk mendalami soal asas dalam melaksanakan ibadah sebagai seorang Islam.

“Di sana, saya sedar akan dosa-dosa saya. Saya ambil lapan bulan untuk hafal Al Fatihah. Allah uji sebab dulu saya selalu kutuk Allah,” katanya.

Sebelum bersama Abang Long Fadil, pada 9.30 malam, penonton berpeluang mendengar ceramah Jenaka Sinis Tetapi Manis dalam program Syamsul Debat yang disiarkan 9.30 malam.

Bagi yang berminat mendengar kuliah yang mengasah ketajaman fikiran dalam memahami Al Quran Itu Firman Allah, jangan lepaskan peluang bersama Dr. Zakir Naik pada 8.30 malam.

Semua temujanji menarik ini hanya di TV Alhijrah #IslamIsFirstClass dan #SegalanyaBermulaDiSini.


BACAAN IPU TINGGI, PENDUDUK KOTA BHARU AMBIL LANGKAH PAKAI PELITUP MUKA

KOTA BHARU: Kualiti udara di sekitar bandar ini yang terjejas berikutan keadaan berjerebu membuatkan orang ramai mula mengambil langkah memakai pelitup muka untuk mengelak sebarang risiko kepada kesihatan.

Seorang guru Rosmalaili Abdul Rahman, 43, berkata beliau mengambil langkah memakai semula pelitup muka apabila mengetahui udara terutamanya di kawasan Kota Bharu merekodkan bacaan tidak sihat semalam.

Katanya beliau khuatir dengan keadaan jerebu ketika ini akan mengundang kepada pelbagai masalah kesihatan termasuk sakit tekak, batuk, lelah dan sebagainya sekiranya tidak mengambil langkah penjagaan awal.

“Disebabkan keadaan cuaca yang tidak sihat ketika ini juga membuatkan saya turut meminta empat anak saya yang berusia antara lapan hingga 17 tahun untuk memakai pelitup muka ke sekolah.”

“Selain mengambil langkah penjagaan kepada diri sendiri dan keluarga, orang ramai juga perlu memainkan peranan untuk membendung fenomena ini daripada menjadi lebih teruk termasuk tidak melakukan pembakaran terbuka dan sebagainya,” katanya.

Semalam, Kota Bharu dan Tanah Merah mencatatkan Indeks Pencemaran Udara (IPU) tidak sihat dengan bacaan 107 dan 104.

Seorang wartawan sambilan Hazira Ahmad Zaidi, 34, berkata skop tugasannya yang perlu berada di luar hampir setiap masa untuk membuat liputan berita membuatkan beliau terpaksa memakai pelitup muka ketika membuat tugasan.

“Sejak kebelakangan ini saya mudah untuk berasa sakit tekak dan batuk sekali sekala berkemungkinan disebabkan cuaca yang kering dan jerebu ketika ini, namun setelah memakai pelitup muka gejala berkenaan dapat dikurangkan,” katanya.

Sementara itu, Pengurus Operasi I Medikel Pharmacy Faiz Syahiran Mohamad berkata jualan pelitup muka di farmasi berkenaan semakin meningkat sekali ganda berbanding kebiasaannya sejak beberapa hari lalu.

“Sejak kebelakangan ini, jualan pelitup muka kembali laris dan meningkat sekali ganda susulan rata-rata masyarakat mula mengambil langkah penjagaan apabila berlaku jerebu di negeri ini.”

“Malah, tindakan itu juga sebagai langkah berjaga-jaga untuk membendung penularan wabak COVID-19, terutamanya ketika negara bakal menyambut Aidilfitri tidak lama lagi,” katanya.–AlHijrah Online


LELAKI DIPERCAYAI LANGGAR LAMPU MERAH PARAH DIREMPUH KERETA

PASIR GUDANG: Seorang lelaki cedera parah selepas motosikal yang ditunggangnya dirempuh sebuah kereta di persimpangan Jalan Besar/Jalan Bandar, di sini tengahari semalam.

Mangsa, 29, yang menunggang motosikal jenis Yamaha dipercayai melanggar lampu isyarat merah sebelum dirempuh kereta Proton Saga yang dipandu lelaki berusia 47 tahun.

Ketua Polis Daerah Seri Alam Supt Mohd Sohaimi Ishak berkata, kejadian berlaku kira-kira jam 1.43 tengahari semalam dan mangsa kini menerima rawatan di Hospital Sultan Ismail (HSI).

“Siasatan awal mendapati kereta tersebut sedang menghala ke Austin. Apabila tiba di tempat kejadian, dia mahu meneruskan perjalanan kerana lampu isyarat hijau.

“Tiba-tiba datang sebuah motosikal jenis Yamaha ditunggang oleh seorang lelaki dari simpang kanan membuatkan pemandu kereta tidak sempat mengelak lalu melanggar motosikal berkenaan,” katanya dalam kenyataan hari ini.

Kes tersebut katanya disiasat mengikut Seksyen 41 Akta Pengangkutan Jalan 1987.

“Orang ramai diingatkan sentiasa mematuhi undang-undang jalan raya terutamanya ketika waktu puncak. Selain itu, perlu berhati-hati semasa memandu,” katanya.—AlHijrah Online


KERAJAAN TERUSKAN LATIHAN PLKN, AKAN JALANI LATIHAN DI KEM TENTERA

KUALA LUMPUR: Kerajaan akan meneruskan Program Latihan Khidmat Negara (PLKN) 3.0 dengan kaedah latihan yang berbeza, termasuk memerlukan anak muda menjalani latihan di kem tentera, kata Menteri Pertahanan Datuk Seri Mohamad Hasan.

Beliau berkata terdapat 13 kem tentera Wataniah yang boleh menampung sebanyak 20,000 pelatih bagi latihan PLKN selama 45 hari.

“Kerajaan telah memikirkan untuk meneruskan semula PLKN ini. Jemaah Menteri pada 2021 telah pun meluluskan untuk mengkaji semula cara baharu untuk meluluskan PLKN kerana ia amat baik untuk memberikan asas ketatanegaraan kepada belia kita.

“Satu jawatankuasa khas telah ditubuhkan Kementerian Pertahanan (MINDEF) untuk mengkaji bagaimana cara kita hidupkan semula PLKN ini, tetapi dengan template (acuan) baharu, bukan dengan menggunakan templatelama yang dulu dilakukan lebih kepada kem musim panas.

“Tetapi kita mahu kali ini (PLKN dilaksanakan) tanpa berbelanja banyak, tetapi lebih memberikan pulangan baik kepada modal insan yang akan menyertainya nanti,” katanya pada sesi soal jawab di Dewan Rakyat hari ini.

Beliau menjawab soalan Syed Ibrahim Syed Noh (PH-Ledang) yang ingin tahu sama ada kerajaan mempertimbangkan cadangan pelaksanaan semula PLKN sebagai satu inisiatif di bawah kementerian.

Menurut Mohamad, PLKN 3.0 ini akan dilaksanakan secara dua fasa iaitu Fasa 1 dilakukan di peringkat sekolah melibatkan pelajar tingkat empat dengan program badan beruniform yang sedia ada diperkasakan lagi.

“Lepas (menduduki) SPM (Sijil Pelajaran Malaysia), mereka masuk Fasa 2 dan belia-belia yang lahir pada proses PLKN Fasa 2 disambut pula kelahirannya oleh agensi lain.

“Kalau tidak, dahulu pergi hore-hore, selepas itu tidak ada apa-apa, tidak ada kesinambungan. ‘Kelahiran’ mereka ini tidak disambut dan mereka terpinga-pinga, dengan semangat berkobar-kobar tetapi mereka tidak tahu apa-apa,” katanya.

Beliau berkata di bawah PLKN Fasa 2, latihan hanya mengambil masa 45 hari dengan 90 peratus modulnya bersifat ketenteraan untuk membina jati diri mereka sebagai belia yang kuat, bertenaga dan sihat, manakala 10 peratus lagi berasaskan tata negara.

Mohamad berkata langkah itu juga sebagai penyediaan guna tenaga belia terlatih yang mempunyai jati diri dan semangat cintakan negara yang kemudian boleh diserap oleh agensi seperti Polis Diraja Malaysia (PDRM), Jabatan Bomba dan Penyelamat Malaysia (JBPM) dan Angkatan Pertahanan Awam Malaysia (APM).

Selain itu, katanya langkah mengadakan PLKN 3.0 di kem tentera dan pusat latihan polis mampu mengurangkan kos daripada lebih RM500 juta setahun yang ditanggung kerajaan sebelum ini kepada RM100 juta setahun dengan tenaga pengajar dalam kalangan tentera itu sendiri.

Mohamad berkata PLKN 3.0 itu juga tidak akan menggunakan acuan Singapura dan Korea kerana ia lebih bersifat kerahan tenaga, namun akan menggunakan acuan sendiri yang diubah suai.

Katanya, kertas kerja berhubung perkara itu kini sedang disiapkan di peringkat kementerian dan akan dibentangkan kepada Majlis Keselamatan Negara (MKN) untuk diluluskan, sebelum PLKN 3.0 bermula.

PLKN mula diperkenalkan pada Disember 2003 sebagai program yang menyediakan modul latihan selama tiga bulan meliputi modul fizikal, kenegaraan, pembinaan karakter dan khidmat komuniti dengan 85,000 hingga 95,000 pelatih setahun, manakala purata perbelanjaan sebanyak RM600 juta setahun.

Ia kemudian dihentikan selama setahun pada 2015 ekoran langkah rasionalisasi perbelanjaan dan diperkenalkan semula pada 2016 sebagai PLKN 2.0 dengan jumlah pelatih hanya kira-kira 20,000 orang setahun sebelum dimansuhkan pada Ogos 2018. — AlHijrah Online


PRU15: TARIKH PENGUNDIAN 19 NOV, PENAMAAN CALON 5 NOV

PUTRAJAYA: Suruhanjaya Pilihan Raya (SPR) menetapkan 19 Nov sebagai tarikh pengundian bagi Pilihan Raya Umum ke-15 (PRU15).

Tarikh penamaan calon pula ditetapkan pada 5 Nov manakala pengundian awal pada 15 Nov.

Pelaksanaan pilihan raya itu akan melibatkan peringkat Parlimen di seluruh negara dan negeri yang telah membubarkan Dewan Undangan Negeri iaitu  Perak, Pahang dan Perlis.

Turut diadakan serentak adalah Pilihan Raya Kecil (PRK) Dewan Undangan Negeri (DUN) Bugaya, Sabah.

Pengumuman itu dibuat Pengerusi SPR Tan Sri Abdul Ghani Salleh pada sidang media selepas mempengerusikan mesyuarat khas SPR berhubung pilihan raya berkenaan di sini hari ini.

Perdana Menteri Datuk Seri Ismail Sabri Yaakob berkata pembubaran Parlimen ke-14 berkuat kuasa 10 Okt bagi memberi laluan kepada PRU15 selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.–AlHijrah Online


WANITA KONGSI TANGKAP LAYAR PERBUALAN EBIT LEW DAN GAMBAR LUCAH – SAKSI

TENOM: Perbicaraan kes Ebit Irawan Ibrahim Lew, atau Ebit Lew, bermula hari ini dengan Mahkamah Majistret di sini mendengar keterangan pakar motivasi yang membantu seorang mangsa gangguan seksual membabitkan pendakwah selebriti itu.

Mohd Fairuz Abu, 37, memberitahu mahkamah bahawa seorang wanita yang menggunakan nama samaran menghubunginya melalui aplikasi WhatsApp selepas beliau memuat naik hantaran mengenai seorang pendakwah terlibat dalam kes gangguan seksual di laman sosial Facebook pada 26 Julai tahun lepas.

“Pada awalnya, beliau tidak memperkenalkan diri dan menyebut namanya. Beliau bertanya siapa individu yang saya maksudkan dalam hantaran itu.

“Apabila saya sebut hantaran itu berkaitan Ebit Lew maka wanita tersebut terus berkongsi tangkap layar perbualan Ebit Lew dengannya dan juga gambar lucah yang diberi oleh Ebit melalui WhatsApp,” katanya di hadapan Majistret Nur Asyraf Zolhani ketika menjawab soalan Timbalan Pendakwa Raya Zahida Zakaria.

Saksi itu berkata beliau turut menghantar tangkap layar yang dikongsi mangsa kepada individu bernama Firdaus Wong yang sedang mengendalikan kes sama membabitkan tertuduh dan wanita lain.

Ketika ditanya Zahida tindakan selepas menghantar tangkap layar itu kepada Wong, Mohd Fairuz berkata pada 27 Julai tahun lepas, beliau menghubungi wanita tersebut menerusi panggilan telefon untuk mendengar kronologi penuh gangguan terhadapnya.

“Pada awalnya, beliau takut-takut dan berasa tidak selamat untuk berkongsi namun selepas saya menenangkannya, barulah beliau kongsikan dari A-Z (daripada awal hingga akhir).

“Saya mencadangkan kepada wanita itu untuk membuat laporan polis tetapi beliau takut dan berkata ‘saya ni orang kecil saja. Ebit Lew orang besar. Jadi saya tak nak buat laporan,” katanya.

Mohd Fairuz berkata wanita itu kemudian meminta tempoh untuk berbincang dengan suaminya sebelum membuat laporan polis pada 7 Ogos tahun lepas.

Saksi itu berkata beliau pernah bertemu secara peribadi dan mampu mengecam wanita tersebut yang hadir di mahkamah dengan kawalan ketat.

Mohd Fairuz turut mengecam Lew.

Pendakwah selebriti itu berdepan 11 pertuduhan antaranya mengaibkan kehormatan seorang wanita berumur 40-an dengan menghantar perkataan lucah ke nombor telefon mangsa melalui aplikasi WhatsApp antara Mac dan Jun tahun lepas.

Lew, 37, didakwa mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.–AlHijrah Online


BELANJAWAN 2023: JALAN BAHARU KURANGKAN KESESAKAN KE CAMERON HIGHLANDS

KUANTAN: Pembinaan jalan baharu dari Habu ke Tanah Rata di Cameron Highlands, Pahang yang diumumkan pada Belanjawan 2023 akan membantu mengurangkan masalah kesesakan lalu lintas di lokasi peranginan tanah tinggi itu.

Pengerusi Jawatankuasa Perpaduan, Pelancongan dan Kebudayaan Pahang Leong Yu Man berkata ia juga bersifat ‘serampang dua mata’ kerana turut membawa kebaikan kepada industri pelancongan di situ.

“Kesesakan (di Cameron Highlands) sering berlaku pada hujung minggu dan cuti sekolah kerana pertambahan pelancong dan isu ini telah berlarutan untuk tempoh masa yang lama selain sering dibangkitkan wakil rakyat di situ.

“Pembinaan jalan baharu adalah situasi menang-menang bukan hanya kepada pelancong dan penduduk tetapi juga kepada logistik rangkaian bekalan makanan kerana penanaman sayur juga sumber ekonomi utama penduduk di situ,” katanya semasa dihubungi di sini hari ini.

Leong berkata demikian diminta mengulas pengumuman Perdana Menteri Datuk Seri Anwar Ibrahim berhubung pembinaan jalan baharu dari Habu ke Tanah Rata dengan kos RM480 juta pada pembentangan Belanjawan 2023 di Dewan Rakyat hari ini.

Sementara itu, Ahli Dewan Undangan Negeri Tanah Rata Ho Chi Yang yang turut bersetuju pembinaan jalan itu berkata ia membantu mengatasi masalah kesesakan, bagaimanapun berharap pelaksanaannya akan mengambil kira faktor alam sekitar di Cameron Highlands.

“Saya berharap kajian yang telah dibuat dan pembinaan jalan alternatif itu nanti akan meminimumkan impak alam sekitar dan menjaga kelestarian alam,” katanya.

Pengusaha kenderaan sewa di kawasan pelancongan itu, Abdul Hadi Harun, 30, pula berharap jalan itu apabila siap kelak menjadi ‘nilai tambah’ kepada rakyat negara ini untuk terus menjadikan Cameron Highlands sebagai destinasi percutian pilihan.

Beliau yang menjalankan perniagaan itu sejak setahun lepas turut berpandangan keadaan tersebut akan membantu meningkatkan ekonomi penduduk setempat yang banyak bergantung kepada kehadiran pelancong.

“Ada orang mengelak berkunjung ke Cameron Highlands pada waktu tertentu seperti cuti sekolah kerana enggan terlalu lama berada dalam kereta akibat kesesakan jalan raya.

“Sebagai pemain industri pelancongan, sudah pasti kami mahu melihat seramai mungkin pelancong… pembinaan jalan baharu jika dibuat tanpa perlu melalui pekan utama akan memberi alternatif kepada pengguna,” katanya. —AlHijrah Online


SIDANG PARLIMEN 19 DIS, USUL UNDI PERCAYA KEPADA PM – ANWAR

KUALA LUMPUR: Persidangan Parlimen ke-15, yang pertama di bawah kerajaan pimpinan Perdana Menteri Datuk Seri Anwar Ibrahim, akan diadakan pada 19 Disember.

Anwar yang mengangkat sumpah jawatan sebagai Perdana Menteri ke-10 hari ini berkata satu usul undi percaya akan dibentangkan pada sidang itu bagi menamatkan soal keabsahan beliau selaku perdana menteri.

“Usul pertama selain daripada angkat sumpah adalah usul dari kerajaan iaitu undi percaya. Jadi tidak  timbul keresahan kita tentang keabsahan yang ada,” katanya pada sidang media pertamanya sebagai perdana menteri di Sungai Long Golf & Country Club, Kajang dekat sini  hari ini.

Selain Pakatan Harapan (PH), beliau turut mendapat sokongan Ahli Parlimen daripada Barisan Nasional (BN), Gabungan Parti Sarawak (GPS), Warisan, Parti Ikatan Demokratik Malaysia (MUDA), Parti Bangsa Malaysia (PBM) dan Bebas.

“Soal kestabilan tidak sepatutnya berbangkit,” katanya.


JUMLAH KEMATIAN AKIBAT COVID-19 DI CHINA MENINGKAT 2,788

BEIJING: Jumlah kematian akibat COVID-19 di China meningkat sebanyak 44 menjadikan jumlah keseluruhan sehingga kini 2,788 orang, kes disahkan pula berjumlah 327 melonjak kepada 78,824, lapor agensi berita Sputnik memetik jawatankuasa kesihatan negeri pada Jumaat.

“Kes dilaporkan dari 31 wilayah (daerah, bandar). Sebanyak 78,824 kes disahkan termasuk 39,919 pesakit (7,952 berada dalam keadaan kritikal), 36,117 dibenar keluar hospital, 2,788 meninggal dunia,” kata Suruhanjaya Kesihatan Negara dalam satu kenyataan.

Sehingga 27 Feb, terdapat 318 kes baharu disahkan di Hubei, 313 dan 41 kematian dilaporkan di Wuhan.

Sejak mula dikesan di Wuhan, virus itu telah merebak ke seluruh dunia – menjejaskan lebih 40 buah negara, menurut maklumat terkini Pertubuhan Kesihatan Sedunia (WHO).

WHO sebelum ini turut mengisytiharkan darurat kesihatan global.  — BERNAMA


Ubah persepsi hafal al-Quran itu sukar

KUALA LUMPUR – Umat Islam dinasihatkan supaya mengubah persepsi bahawa proses menghafal dan belajar al-Quran itu adalah sukar.

Jurulatih utama Akademi Cordoba di Indonesia, Ustaz Ambya Abu Fathin  berkata, Allah s.w.t. menurunkan al-Quran adalah untuk memberi panduan dan hidayah bagi kehidupan manusia.

“Sehubungan itu, selain membaca kita juga perlu memahami dan mempelajari isi kandungan al-Quran bagi memperoleh predikat yang lebih baik daripada Allah s.w.t.

“Justeru, dalam merealisasikan matlamat ini kita sewajarnya menetapkan perasaan, semangat dan keyakinan bahawa belajar serta menghafal al-Quran itu mudah,” katanya.

Beliau berkata demikian
pada Seminar Al-Hafiz, Simposium Keagungan Al-Quran sempena Majlis
Tilawah dan Menghafaz Al-Quran Peringkat Antarabangsa ke-61 di Pusat
Konvensyen Kuala Lumpur (KLCC) di sini, semalam.

Tambah beliau, teknik al-Hafiz bukan sekadar menghafal tetapi, memupuk kecintaan hidup bersama-sama al-Quran.

“Bagi  memudahkan proses (menghafal), semat dalam hati bahawa Allah adalah tujuan dan motivasi utama kita menghafal al-Quran termasuk melahirkan rasa taqwa dan tawaduk.

“Selain itu, amal dan memahami ayat yang dihafal dan istiqamah
 serta sabar ketika belajar, menghafal dan membaca al-Quran,” jelasnya.

Sementara itu, pada seminar tersebut para peserta diajar teknik menghafal dan memperkasakan surah al-Kahf oleh Penasihat Rumah Ngaji,  Ustaz Cep Ma’mun.

Peserta diberi pendedahan menghafal ayat satu hingga 10 dalam surah tersebut dengan kaedah menyeronokkan.

Antaranya, membaca dengan tartil dan mengikut kaedah tajwid, membaca dengan irama, berulang-ulang dan membahagikan satu ayat mengikut kesesuaian panjang nafas.

Simposium Keagungan Al-Quran merupakan inisiatif Jabatan Kemajuan Islam Malaysia (Jakim) dengan kerjasama Kumpulan Media Karangkraf melalui Yayasan Warisan Ummah Ikhlas (WUIF).

Simposium yang julung kali dianjurkan itu bertujuan membawa mesej ‘berinteraksi’ dengan al-Quran melalui baca, faham dan amal.

Pada  masa sama, menjadi platform kepada orang ramai berkomunikasi dengan  al-Quran khususnya surah al-Kahf yang merupakan solusi dalam mengatasi pelbagai isu kekeluargaan, organisasi dan negara.

Terdapat lima  program menarik disusun melibatkan barisan panel profesional yang bakal memberi manfaat kepada para peserta simposium bermula pada 16 hingga 20  April ini. – SINAR HARIAN


PENUBUHAN UNIVERSITI AL-QURAN SEDANG DIKAJI DENGAN SERIUS

KUALA LUMPUR: Cadangan menaik taraf Darul Quran milik Jabatan Kemajuan Islam Malaysia (JAKIM) kepada Universiti Al-Quran disambut baik kerajaan.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, ketika ini kerajaan sedang mengkaji dengan serius penubuhan Universiti Al-Quran tersebut.

“Yang Berhormat Dungun mencadangkan agar kerajaan menaik taraf Darul Quran kepada sebuah universiti Al-Quran dengan menggunakan sepenuhnya model wakaf seperti yang telah dilakukan oleh negara-negara lain.

“Untuk makluman Yang Berhormat, kerajaan menyambut baik cadangan tersebut dan sedang mengkaji dengan serius dan meneliti lanjut kaedah penubuhan Universiti Al-Quran berdasarkan dasar dan polisi sedia ada, di samping memastikan ia selaras dengan Rang Undang-Undang Wakaf yang akan dibentangkan di dalam Dewan yang mulia ini kelak,” katanya ketika memberi ucapan Penggulungan Belanjawan 2021 Peringkat Dasar di Dewan Rakyat hari ini.

Dalam pada itu berhubung peruntukan untuk sekolah agama, tahfiz dan pondok dalam Belanjawan 2021, Zulkifli berkata kerajaan amat mengambil berat terhadap pendidikan dan masa hadapan anak-anak yang belajar di institusi-institusi tersebut.

Perkara itu terbukti menerusi peruntukan sebanyak RM29 juta bagi melaksanakan program Pendidikan dan Latihan Teknikal dan Vokasional atau TVET, di bawah KPT yang akan memberi manfaat kepada 15,000 pelajar institusi tahfiz dan sekolah pondok.

Selain itu ujarnya kerajaan juga memberikan peruntukan khusus sebanyak RM100 juta kepada sekolah agama rakyat, tahfiz dan sekolah pondok dalam belanjawan tahun hadapan. — AlHIjrah Online


ISTERI TUNKU MAHKOTA JOHOR SELAMAT LAHIRKAN PUTERI SULUNG

JOHOR BAHARU, 25 Jun – Isteri Tunku Mahkota Johor Tunku Ismail Sultan Ibrahim, Che’ Puan Khaleeda Bustamam, hari ini selamat melahirkan puteri sulung di Hospital Sultanah Aminah (HSA), di sini.

Kelahiran berkenaan diumumkan Yang Dipertua Majlis Jumaah Diraja Johor Datuk Abdul Rahim Ramli menerusi satu kenyataan, hari ini.

“Jumaah Majlis Diraja Johor merafak syukur ke hadrat Allah S.W.T dan mengucapkan setinggi-tinggi tahniah kepada Duli Yang Amat Mulia Tunku Mahkota Johor dan Yang Mulia Che’ Puan Khaleeda Bustamam atas keputeraan anakanda pertama baginda berdua iaitu seorang puteri pada 25 Jun 2016 bersamaan 20 Ramadan 1437 di Wad Diraja HSA,” katanya.

Abdul Rahim berkata Che’ Puan Khaleeda dan paduka puterinya berada dalam keadaan sihat walafiat.

Sementara itu, laman rasmi Facebook Johor Darul Ta’zim (JDT), JOHOR Southern Tigers turut memuat naik catatan merafak syukur kepada Allah S.W.T dan setinggi- tinggi tahniah kepada Tunku Ismail dan isteri baginda.

Laman berkenaan turut berkongsikan gambar Tunku Ismail dan Che’ Puan Khaleeda bersama paduka puteri selain turut menerima ucapan tahniah daripada netizen. Tunku Ismail dan Che’ Puan Khaleeda melangsungkan pernikahan pada 2014.

BERNAMA


PN BENTUK KERAJAAN BAHARU PERLIS, TAWAN 14 DARIPADA 15 KERUSI DUN

PUTRAJAYA: Perikatan Nasional (PN) mencipta sejarah dengan membentuk kerajaan negeri baharu di Perlis selepas memenangi 14 kerusi Dewan Undangan Negeri (DUN) daripada 15 kerusi yang dipertandingkan pada Pilihan Raya Umum ke-15 (PRU15).

Semasa mengumumkan demikian pada sidang media di sini, Pengerusi Suruhanjaya Pilihan Raya (SPR) Tan Sri Abdul Ghani Salleh berkata PN memperoleh majoriti undi melebihi 50 peratus.

“Bagi keseluruhan pengundian sehingga 2 pagi, PN memenangi sejumlah 14 kerusi daripada 15 kerusi yang diperuntukkan. Dengan ini, PN berjaya memperoleh suatu majoriti melebihi 50 peratus daripada jumlah kerusi yang dipertandingkan,” katanya di Menara SPR hari ini.

Abdul Ghani berkata peratusan keluar mengundi di Perlis adalah sebanyak 76.94 peratus.

PN memenangi kerusi DUN di Titi Tinggi, Chuping, Santan, Sena, Kuala Perlis, Pauh, Guar Sanji, Sanglang, Beseri, Mata Ayer, Bintong, Kayang, Tambun Tulang dan Simpang Empat.

Pakatan Harapan (PH) pula memenangi kerusi Indera Kayangan menerusi Gan Ay Ling dengan majoriti 1,873 undi.

Di KANGAR, kemenangan majoriti dua pertiga itu turut menyaksikan PN menawan kubu kuat Barisan Nasional (BN), yang menguasai negeri itu sejak awal kemerdekaan lagi.

BN juga gagal memenangi sebarang kerusi negeri, yang merupakan rekod terburuk gabungan itu, berbanding 10 kerusi yang diperoleh pada PRU14.

Kejutan berlaku di DUN Bintong apabila Menteri Besar Perlis Datuk Seri Azlan Man kecundang di tangan calon PN Fakhrul Anwar Ismail dengan majoriti 4,329 undi.

Dalam persaingan enam penjuru itu, Azlan memperoleh sebanyak 2,996 undi manakala Fakhrul mendapat 7,325 undi. –AlHijrah Online


TIGA NEGERI BERALIH FASA 3 PPN MULAI 4 OGOS, KEMUDAHAN INDIVIDU LENGKAP VAKSINASI AKAN DIUMUM – PM

KUALA LUMPUR: Perlis, Sarawak dan Wilayah Persekutuan (WP) Labuan akan beralih ke Fasa 3 Pelan Pemulihan Negara (PPN), bermula Rabu, 4 Ogos.

Perdana Menteri Tan Sri Muhyiddin Yassin berkata, prestasi ketiga-tiga buah negeri tersebut amat baik buat masa ini.

“Pada mesyuarat petang ini juga, Menteri Penyelaras Pelan Pemulihan Negara (PPN) Senator Tengku Datuk Seri Zafrul Tengku Abdul Aziz telah membentangkan perkembangan pelaksanaan PPN.

“Alhamdulillah, sukacita ingin saya umumkan bahawa tiga buah negeri yang menunjukkan prestasi yang amat baik akan beralih ke Fasa 3 PPN iaitu Perlis, Sarawak dan Wilayah Persekutuan Labuan berkuatkuasa Rabu, 4 Ogos 2021.

“Tahniah dan syabas saya ucapkan. Suka untuk saya mengingatkan agar prosedur operasi standard (SOP) dan peraturan yang telah ditetapkan terus dipatuhi dan semua usaha untuk menambahbaik situasi pandemik di negeri masing-masing diteruskan,” jelasnya.

Muhyiddin berkata, semua pihak di seluruh negeri dapat bekerjasama supaya lebih banyak negeri dapat beralih ke fasa seterusnya.

Dalam perkembangan yang sama, Muhyiddin memaklumkan Majlis Keselamatan Negara (MKN) memperhalusi kelonggaran buat individu yang telah lengkap dos vaksinasi.

Tambahnya, MKN turut membincangkan kemudahan yang bakal dinikmati sektor ekonomi.

“Perkara ini perlu diperhalusi dengan berhati-hati bagi memastikan usaha kerajaan untuk memulihkan ekonomi dan kualiti hidup rakyat dapat dilaksanakan dengan lancar dan berkesan.

“Insya’Allah kemudahan-kemudahan ini akan saya umumkan dalam waktu yang terdekat dan diharapkan dapat memanfaatkan sebaiknya individu yang telah menerima vaksinasi lengkap dan juga membantu sektor ekonomi kita dengan mengambilkira keselamatan rakyat,” katanya.

Ujarnya, strategi kerajaan adalah memberikan vaksinasi kepada seramai mungkin penduduk dewasa di Malaysia bagi memastikan pemulihan negara dapat dijalankan dengan lancar. —AlHijrah Online


LELAKI DITAHAN TERLIBAT RUSUHAN, CETUS PROVOKASI

BATU PAHAT: Polis menahan seramai 20 individu selepas dipercayai terlibat dalam insiden merusuh dan bertindak membakar suar serta menaikkan kain rentang berunsur provokatif di Parit Raja, di sini.

Menurut Ketua Polis Daerah Batu Pahat, ACP Ismail Dollah, mereka yang ditahan berumur 16 hingga 28 tahun bagi membantu siasatan tentang kejadian, di Balai Polis Parit Raja kira-kira jam 8.30 malam.

“Berdasarkan semakan, semuanya tiada rekod jenayah dan kini ditahan reman selama empat hari sehingga 17 Mei,” katanya.

Pihaknya turut menerima aduan daripada orang awam tentang penemuan kain rentang bertulis ‘Kerajaan Gagal’ yang tergantung di sebuah jejantas Jalan Parit Raja pada jam 11.04 pagi Khamis.

Bagaimanapun, beberapa anggotanya telah ke lokasi berkenaan dan mendapati kain rentang tersebut telah diturunkan oleh orang awam.

“Namun tidak lama selepas itu, polis menerima aduan tentang satu video perhimpunan, pembakaran suar dan kejadian menaikkan kain rentang yang tertulis ‘Kerajaan Gagal’ serta pelanggaran Prosedur Operasi Standard (SOP).

“Hasil siasatan awal mendapati kejadian tersebut berlaku di kawasan Parit Raja dan dipercayai kain yang dinaikkan semasa perhimpunan berkenaan adalah kain rentang sama yang digantung di jejantas berkenaan,” katanya.

Ismail mengulas, pihaknya menerima beberapa laporan terdapat aktiviti ‘mat rempit’ di kawasan tersebut dari jam 12 tengah malam tadi hingga 1 pagi Khamis.

Bagaimanapun, pihaknya telah mengenal pasti beberapa individu terbabit dan usaha untuk mengesan dan menahan mereka sedang dijalankan.

Kes disiasat di bawah Seksyen 144/269 Kanun Keseksaan dan Seksyen 8 Akta Bahan Letupan 1957.—AlHijrah Online


ZUCKERBERG : WUJUDKAN PERUBAHAN BUKAN HANYA WUJUDKAN SYARIKAT

PALO ALTO (California) 25 Jun – Pengasas bersama Facebook, Mark Zuckerberg mendedahkan beliau tidak pernah menjangka Facebook akan berkembang menjadi sebuah syarikat besar kerana beliau percaya keusahawanan adalah mengenai mewujudkan perubahan dan bukan setakat mewujudkan syarikat.

Menekankan perkara ini pada hari terakhir Sidang Kemuncak Keusahawanan Global Ke-7 (GES 2016) mulai 22 hingga 24 Jun, beliau berkata, usahawan yang berjaya prihatin mengenai perubahan yang cuba mereka wujudkan di dunia.

Menurutnya, dunia perlu melakukan sesuatu yang lebih baik untuk memperkasa penduduk di pelbagai negara untuk mengembangkan kesalinghubungan.

“Jika anda membesar dan tidak pernah menggunakan komputer atau mempunyai akses ke Internet, adalah sukar untuk menggambarkan apa yang anda telah hilang. Perkara utama yang saya beri tumpuan ialah kesalinghubungan,” katanya.

Zuckerberg yang juga Ketua Pegawai Eksekutif Facebook telah berkongsi pentas dengan Presiden AS, Barack Obama semasa perbincangan panel mengenai keusahawanan di sidang kemuncak itu.

Facebook mula dilancar dari bilik asrama Zuckerberg di Universiti Harvard pada Februari 2004 dan telah berkembang menjadi sebuah syarikat rangkaian sosial bernilai berbilion dolar.

BERNAMA


NAJIB RAZAK, PENGURUS RESTORAN DIKOMPAUN LANGGAR SOP

KUALA LUMPUR: Bekas Perdana Menteri, Datuk Seri Mohd Najib Tun Razak dikompaun RM3,000 atas dua kesalahan melanggar prosedur operasi standard (SOP) Perintah Kawalan Pergerakan Bersyarat (PKPB) di sebuah restoran nasi ayam di Bukit Bintang, pada Mac lalu.

Ketua Polis Daerah Dang Wangi, Asisten Komisioner Mohamad Zainal Abdullah berkata, kertas siasatan telah dikembalikan dari Pejabat Peguam Negara hari ini dengan keputusan mengenakan kompaun.

“Najib dikenakan kompaun RM1,500 bagi setiap kesalahan kerana melakukan kesalahan mengikut Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Penyakit Berjangkit) (Kawalan Pergerakan Bersyarat) (No 4) 2021.

“Kesalahan pertama apabila beliau gagal mengimbas suhu badan semasa memasuki premis Nasi Ayam Hainan Chee Meng dan kesalahan kedua pula, gagal mendaftar kehadiran di premis itu melalui aplikasi MySejahtera atau menulis secara manual,” ujarnya dalam kenyataan hari ini.

Dalam masa yang sama, pengurus restoran tersebut turut dikenakan kompaun RM10,000 kerana gagal mengarahkan Najib untuk membuat imbasan MySejahtera atau menulis nama di dalam buku daftar sebagaimana yang disyaratkan dalam SOP.

Pihak polis menasihati orang ramai supaya terus mematuhi SOP yang ditetapkan oleh Majlis Keselamatan Negara (MKN) dalam memerangi COVID-19.—AlHijrah Online


USTAZ ISMAIL KAMUS MENINGGAL DUNIA

KUALA LUMPUR: Pendakwah terkenal yang juga Pengasas Pusat Rawatan Islam Darussalam Malaysia, Datuk Ismail Kamus, 72, meninggal dunia, kira-kira jam 12.30 tengah malam tadi.

Perkara itu disahkan melalui laman Facebook rasmi pendakwah tanah air itu.

“Dukacita dimaklumkan. Tuan Guru Ustaz Dato Ismail Kamus telah meninggal dunia sebentar tadi. Al Fatihah,” kata posting yang dimuatkan dalam Facebook Allahyarham.

Menurut laman Facebook Pusat Rawatan Islam Darussalam Malaysia yang dibanjiri ucapan takziah daripada orang ramai, Allahyarham menghembuskan nafas terakhirnya di kediaman beliau di Ampang jam 12.30 tengah malam tadi.

“Semoga Allah swt menempatkan Allahyarham di tempat yang mulia di sisi Allah swt,” kata laman FB pusat rawatan Islam itu.

Difahamkan, Allahyarham dimasukkan ke wad sejak 26 April lalu ekoran kesihatannya merosot.

Allahyarham kemudian dirujuk ke HKL pada hari yang sama dan didapati mengalami jangkitan di bahagian paru-paru.

Allahyarham yang juga bekas ADUN Gombak Setia selama sepenggal pada 1999 hingga 2004 dan veteran parti PAS itu, dilahirkan pada 2 Disember 1948 di Kampung Batang Rening, Ulu Selangor.

Ustaz Mohd Firdaus Ismail dalam kenyataannya memaklumkan jenazah Allahyarham akan dikafan dan disolatkan di Masjid As-Sobirin AU5 keramat pada jam 9 pagi sebelum dikebumikan di Tanah Perkuburan Islam Sobirin AU4 Keramat. — AlHijrah Online


RAMAI SALAH GUNA SURAT MITI UNTUK BALIK KAMPUNG – TPM

JEMPOL: Keputusan melarang pergerakan rentas negeri menggunakan surat Kementerian Perdagangan Antarabangsa dan Industri (MITI) bermula 18 hingga 21 Julai ini kerana ramai yang menyalahgunakan dokumen tersebut untuk pulang ke kampung.

Timbalan Perdana Menteri Datuk Seri Ismail Sabri Yaakob berkata perkara itu terbukti berlaku pada sambutan Hari Raya Aidilfitri pada 12 Mei lalu sehingga mencetuskan 36 kluster COVID-19.

“Saya fikir semua orang sudah mula bercuti hari ini (sempena Hari Raya Aidiladha), pada Hari Raya Aidilfitri lalu, beratus ribu (individu) dengan pelbagai alasan termasuk menggunakan surat kebenaran merentas negeri untuk bekerja.

“Mungkin ada yang menggunakan ‘kecekapan’ mereka menipu polis dengan merentas negeri melalui jalan kebun kelapa sawit dan sebagainya tetapi anda tidak boleh menipu COVID-19,” katanya seperti dilapor Bernama hari ini.

Beliau berharap orang ramai mengambil iktibar daripada peningkatan kes COVID-19 susulan pergerakan rentas negeri sebelum ini.

Ismail Sabri mengingatkan masyarakat untuk mematuhi arahan yang telah ditetapkan dan tidak mencuba untuk merentas daerah atau negeri untuk meraikan Aidiladha.

Semalam Ketua Polis Negara, Datuk Seri Acryl Sani Abdullah Sani dalam kenyataan memaklumkan polis telah mengesan peningkatan bilangan kenderaan di lebuh raya untuk tempoh dua hari kebelakangan ini.

Jesteru semua sekatan jalan raya (SJR) sempadan negeri telah diarah agar meningkatkan penguatkuasaan bagi mengelakkan pihak-pihak tidak bertanggungjawab melakukan pergerakan rentas negeri. — AlHijrah Online


SEDIA MANSUH CAJ POTONG AYAM JIKA HARGA SILING DINAIKKAN – PENIAGA

MELAKA: Peniaga ayam di Pasar Besar Melaka di sini rata-rata bersedia untuk memansuhkan caj perkhidmatan memotong ayam sekiranya harga siling ayam dinaikkan pada harga munasabah.

Hasil tinjauan ke atas hampir 15 peniaga, mereka memaklumkan tindakan menang-menang itu perlu bagi mengelakkan peniaga berterusan mengalami kerugian.

Ghazali Abu Bakar, 48, berkata caj upah potong ayam sebanyak 60 sen sekilogram itu dikenakan kepada pelanggan sejak Ramadan lepas bagi menampung kerugian dialami.

“Harga siling ayam RM8.90 sekilogram yang ditetapkan kerajaan sekarang tidak dapat menampung kos operasi perniagaan.

“Dalam masa yang sama, pelanggan pula sering mempersoalkan mereka dikenakan caj upah potong ayam sebanyak 60 sen,” katanya kepada pemberita di sini hari ini.

Hamzah Osman, 53, berkata harga RM8.50 hingga RM9.50 sekilogram itu adalah harga yang sebenar tanpa sebarang caj perkhidmatan.

“Kalau peniaga ayam kenakan caj potong, peniaga ikan dan daging pun tentu mahu yang sama.

“Jadi lebih baik ditiadakan (caj) dan naikkan harga ayam sekitar RM9.50 sekilogram, sekali gus caj upah potong sebanyak 60 sen sekilogram dapat dimansuhkan,” katanya.

Seorang pengguna, Norhayati Ismail, 40, berkata beliau tidak kisah seandainya dikenakan caj potong ayam namun perlu pada harga yang munasabah.

“Kita tahu semua mahu untung tapi jangan bebankan pengguna. Lagipun ia perkhidmatan tambahan. Sama ada naik harga atau dikenakan caj, ia masih sama,” katanya.

Semalam media melaporkan peniaga ayam mengenakan caj potong ayam sebanyak 60 sen sekilogram dan ia menimbulkan rungutan dalam kalangan pengguna.

Bagaimanapun Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka Norena Jaafar berkata ia tidak menyalahi peraturan selagi masih mengikuti harga siling ditetapkan kerana caj itu adalah perkhidmatan pilihan yang disediakan oleh peniaga kepada pelanggan. –AlHijrah Online


PEMANDU MAUT, KELINDAN CEDERA TRELER BAWA MUATAN TEPUNG TERBALIK

GERIK: Seorang pemandu treler maut manakala kelindannya cedera selepas treler muatan tepung seberat 20 tan terbalik ke bahu jalan di KM 24 Bukit Jalan Raya Timur Barat (JRTB) pagi ini.

Jurucakap Jabatan Bomba dan Penyelamat Perak berkata dalam kejadian pada 7.38 pagi itu, pemandu treler Adzri Mat, 43 maut di tempat kejadian manakala kelindannya Mohd Nazran Hakim, 20, cedera akibat tersepit.

“Anggota bomba menggunakan rescue tool dan power unit untuk mengeluarkan mangsa dan kelindan yang tersepit. Treler itu dalam perjalanan membawa muatan tepung dari Gerik ke Kelantan,” katanya dalam satu kenyataan hari ini.

Beliau berkata mangsa berjaya dikeluarkan dan diserahkan kepada petugas Kementerian Kesihatan serta polis untuk tindakan selanjutnya dan kedua-dua mangsa dihantar ke Hospital Gerik.–AlHijrah Online


TIGA SAHABAT MAUT KERETA BERTEMBUNG LORI TANGKI MINYAK

TELUK INTAN: Tiga sahabat lelaki maut manakala dua lagi cedera parah apabila kereta yang dinaiki mereka bertembung dengan sebuah lori tangki minyak di Kilometer 7 Jalan Maharajalela di sini, malam tadi.

Ketua Polis Daerah Hilir Perak ACP Ahmad Adnan Basri berkata kejadian pada pukul 9.40 malam itu dimaklumkan oleh orang awam kepada pihak polis yang melibatkan mangsa lima sahabat lelaki berusia lingkungan 19 hingga 26 tahun yang menaiki kereta Volkswagen.

“Pemandu kereta berusia 26 tahun dan seorang penumpang berumur 19 tahun mengalami cedera parah manakala pemandu lori tangki minyak itu tidak cedera,” katanya dalam kenyataan hari ini.

Katanya siasatan awal di tempat kejadian mendapati kereta Volkswagen itu dari arah Hutan Melintang menuju ke Teluk Intan sebelum bertembung dengan lori tangki minyak tersebut.

Menurutnya kesemua mayat mangsa dihantar ke Hospital Teluk Intan untuk bedah siasat.–AlHijrah Online


‘SAYA AKAN LAKUKAN SEGALANYA DEMI KEADILAN BELLA’

KUALA LUMPUR: Pendedahan demi pendedahan saksi kes penderaan seorang remaja perempuan sindrom down yang dikenali sebagai Bella mengundang pelbagai reaksi masyarakat yang rata-rata marah dengan tindakan kejam yang dilakukan ke atas remaja itu.

Kes penderaan itu turut menarik perhatian Che’ Puan Khaleeda Bustaman iaitu isteri kepada Tunku Mahkota Johor (TMJ), Tunku Ismail Idris Ibni Sultan Ibrahim.

Menerusi hantaran di Instagram, Che’ Puan Khaleeda menegaskan akan melakukan segala yang mungkin demi mendapatkan keadilan buat Bella.

“Saya kecewa dan letih melihat si pengecut yang merasakan mereka boleh buat apa saja terhadap kanak-kanak teraniaya dan melepaskan diri.

“Kamu boleh bersembunyi di belakang barisan peguam tetapi karma akan datang kepada kamu di dunia dan di akhirat,” kata Che’ Puan Khaleeda.

Sebelum ini Pengasas Rumah Bonda, Siti Bainun Ahd Razali 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju, di sini antara Februari dan Jun 2021.

Pertuduhan dibuat mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. – AlHijrah Online


BAYI 14 HARI DAN IBU MAUT KEMALANGAN

KUALA LUMPUR: Seorang bayi perempuan berusia 14 hari maut selepas kereta dinaiki empat sekeluarga terbabit nahas di Jalan Ampang, Kuala Lumpur semalam.

Turut terkorban dalam kemalangan tersebut ibu bayi berkenaan yang juga warga Indonesia berusia 28 tahun.

Dalam kejadian kira-kira jam 10 malam itu, bayi berkenaan dipercayai tercampak keluar dari kenderaan selepas kereta jenis Proton Saga yang dinaiki dan dalam perjalanan dari arah Ampang ke Lembah Jaya hilang kawalan sebelum terbabas melanggar pembahagi jalan.

Ketua Polis Daerah Ampang Jaya, Asisten Komisioner Mohamad Farouk Eshak berkata, selepas melanggar pembahagi jalan, kereta berkenaan kemudian masuk ke laluan bertentangan.

Ibu bayi disahkan maut ditempat kejadian selepas tersepit di bahagian tempat duduk penumpang hadapan.

Suami mangsa yang memandu kenderaan terbabit mengalami cedera ringan.

Seorang lagi anak pasangan terbabit iaitu kanak-kanak lelaki berumur empat tahun cedera parah dan sedang dirawat di Jabatan Kecemasan Hospital Ampang.

Mohamad Farouk meminta saksi kejadian tampil mnyalurkan maklumat ke Ibu Pejabat Polis (IPD) Ampang Jaya dankes disiasat mengikut Seksyen 41(1) Akta Pengangkutan Jalan 1987. — AlHijrah Online


SUSPEK KES PENEMUAN MAYAT DALAM SEMAK DITAHAN

MARANG: Polis telah berjaya menahan suspek yang dipercayai ada kaitan dengan penemuan seorang mayat wanita di dalam kawasan semak di Kampung Alor Gali, Marang.

Mayat wanita itu sebelum ini ditemukan di kawasan terbabit pada 19 Januari lalu.

Ketua Polis Daerah Marang, Deputi Superintendan Mohd Zain Mat Deris berkata suspek yang ditahan akan direman di Mahkamah Majistret Marang esok.

“Melalui penahanan suspek, polis telah berjaya menyelesaikan kes ini dengan masa tidak sampai satu minggu.

“Satu sidang media akan diadakan dalam masa terdekat berhubung kes tersebut,” katanya dalam kenyataan hari ini.

Dalam pada itu Mohd Zain berkata mayat wanita itu telah disahkan sebagai Zarina Mukhtar, 57 tahun.

Pengesahan itu dibuat berpandukan padanan rekod cap jari yang tersimpan di Jabatan Pendaftaran Negara. – AlHijrah Online


AWAS, KELETIHAN LUAR BIASA PETUGAS KESIHATAN – W.H.O.

GENEVA: Pertubuhan Kesihatan Sedunia (WHO), menganggarkan antara 80,000 hingga 180,000 petugas kesihatan meninggal dunia akibat COVID-19.

Pertubuhan itu turut memberi amaran tentang bahaya keletihan, kegelisahan dan kelesuan luar biasa ke atas mereka ketika jangkitan COVID-19 masih berterusan menyelebungi dunia.

Dalam kenyataannya semalam, WHO memaklumkan siri kematian yang tinggi itu adalah satu kehilangan besar kepada dunia.

Angka yang dinyatakan itu adalah daripada Januari 2020 hingga Mei tahun ini.

Jumlah kematian keseluruhan akibat COVID-19 bagi tempoh sama adalah 3.45 juta orang.

Kehilangan ratusan ribu petugas perubatan itu dianggap sukar dicari ganti ketika dunia masih bergelut dengan virus pembunuh itu.

Memetik AlJazeera, sejumlah 135 juta orang di seluruh dunia, terlibat dalam bidang kesihatan.

Mereka adalah petugas barisan paling hadapan dalam mendepani musuh yang tidak kelihatan iaitu virus COVID-19.

Banyak negara mula mengutamakan golongan petugas perubatan untuk disuntik vaksin COVID-19, namun WHO memaklumkan, hanya dua daripada lima petugas perubatan sahaja yang berjaya menerima vaksinasi disebabkan isu ketelusan dan ketidaksamarataan dalam pengagihan vaksin. –AlHijrah Online.


PENSYARAH PERLEKEH PELAJAR B40 DIREHATKAN DARI TUGAS

SHAH ALAM: Pensyarah wanita yang tular kerana memperlekeh seorang pelajar B40 yang tidak mempunyai komputer riba direhatkan daripada aktiviti mengajar mulai hari ini hingga siasatan berkenaan insiden itu selesai.

Jabatan Komunikasi, Universiti Teknologi MARA (UiTM) menerusi kenyataan hari ini memaklumkan keputusan itu dibuat oleh Mesyuarat Lembaga Pengarah Universiti yang telah diadakan semalam.

“Profesor Dr Roshana Takim direhatkan daripada tugasan pengajaran mulai 1 April sehingga siasatan lengkap dilaksanakan oleh UiTM.

“Keputusan ini diambil bagi memastikan siasatan dapat dilaksanakan secara berkesan dan teratur.” memetik kenyataan tersebut.

Menurutnya lagi, pihak universiti memandang serius terhadap mana-mana pihak yang menyebarkan maklumat sulit secara sengaja atau pun tidak yang boleh menjejaskan imej dan nama baik universiti serta menggugat keselamatan warganya.

“UiTM juga tidak akan teragak-agak untuk mengambil tindakan tegas dan melaporkan kepada pihak berkuasa jika terdapat pihak yang berkongsi hantaran yang mengelirukan,” katanya.

Baru-baru ini, tular di media sosial rakaman kelas dalam talian yang memaparkan seorang pensyarah memperlekeh penuntutnya kerana tidak mempunyai komputer riba dan mengeluarkan kata-kata yang menyinggung golongan B40.

Semalam, satu dokumen dalaman UiTM iaitu laporan kronologi siasatan berkenaan kejadian turut tersebar.

Susulan itu, UiTM membuat laporan polis selepas laporan kronologi yang disediakan universiti itu mengenai insiden pensyarah kontraknya yang dipercayai memperlekeh penuntut B40 tular di media sosial.

Naib Canselor UiTM, Prof Datuk Dr Roziah Mohd Janor dilaporkan berkata, laporan polis itu dibuat bagi melindungi mahasiswa dan kakitangannya.

“Kita bukan kongsi laporan kronologi tetapi kita hantar kepada pihak yang sepatutnya. Saya tidak tahu bagaimana kebocoran itu berlaku, apa pun kita ada polisi dan undang-undang,” katanya. —AlHijrah Online


KBS SOKONG ATLET BERPAKAIAN PATUH SYARIAH: SYED SADDIQ

KUALA LUMPUR: Kementerian Belia dan Sukan (KBS) menggalakkan atlet negara untuk mengenakan pakaian patuh syariah ketika menyertai apa-apa pertandingan atau kejohanan namun pada masa sama tiada paksaan untuk mereka berbuat demikian, kata Menterinya, Syed Saddiq Syed Abdul Rahman.

Beliau berkata, soal pemakaian patuh syariah itu diserahkan kepada pendirian atlet dan persatuan untuk diputuskan dan KBS akan sentiasa menyokong apa sahaja pilihan mereka.

“Pendirian KBS ialah kita akan memberi galakan tanpa paksaan kepada mereka. Jika kita lihat soal prestasi, atlet dan persatuan lebih tahu apa yang terbaik untuk mereka.

“Sehubungan itu, kementerian akan sentiasa berdiskusi dengan mereka (mengenai pilihan pakaian), kerana kita yakin rakyat Malaysia akan tetap memberi sokongan pada atlet-atlet kita, tidak kira apa pun pilihan pakaian mereka,” katanya pada sesi jawab lisan persidangan Dewan Rakyat hari ini.

Beliau menjawab soalan Shaharizukirnain Abd Kadir (Pas-Setiu) yang meminta KBS menyatakan rancangan dan usaha memperkenal pakaian patuh syariah bagi semua aktiviti dan pertandingan sukan yang dianjurkan di peringkat domestik serta antarabangsa.

Pada masa sama Syed Saddiq memberi jaminan bahawa kementerian akan memastikan tidak berlaku sebarang diskriminasi terhadap atlet yang memakai pakaian patuh syariah apabila mereka menyertai pertandingan di peringkat domestik dan antarabangsa seperti yang berlaku di sesetengah negara.

“Kita tegas untuk mempertahan pendirian atlet yang memilih untuk memakai pakaian patuh syariah. Kita ambil contoh sebelum ini ada seorang atlet wanita antarabangsa yang didiskriminasi akibat memakai pakaian berhijab, kita jamin perkara ini tidak akan terjadi di Malaysia.

“Kita akan bawa ketetapan ini dan menyuarakan suara kita melalui International Olympic Committee (IOC)… perlu ada rundingan khusus dengan mereka sambil kita mengorak langkah demi masa depan sukan negara,” katanya.

Beliau menjelaskan perkara itu ketika menjawab soalan tambahan daripada Nik Nazmi Nik Ahmad (PH-Setiawangsa) yang ingin tahu sama ada atlet boleh memilih untuk tidak bertanding sekiranya mereka tidak dibenarkan memakai pakaian patuh syariah. — BERNAMA


AGONG PERKENAN PROSES KEMUKA GABUNGAN KERAJAAN, CALON PM DILANJUTKAN SEHINGGA 2 PETANG ESOK

KUALA LUMPUR: Proses bagi ketua parti politik dan gabungan parti politik mengemukakan gabungan parti-parti politik bagi pembentukan kerajaan baharu dan calon Perdana Menteri dilanjutkan sehingga 2 petang esok.

Datuk Pengelola Bijaya Diraja Istana Negara Datuk Seri Ahmad Fadil Shamsuddin berkata perkara itu telah diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah susulan  permohonan ketua parti politik dan gabungan parti politik yang diterima Istana Negara hari ini.

“Seri Paduka Baginda menyeru dan menasihati seluruh rakyat bersabar dan bertenang sehingga proses pembentukan kerajaan baharu dan pencalonan bakal Perdana Menteri selesai,” katanya dalam kenyataan hari ini.

Ahmad Fadil berkata Al-Sultan Abdullah turut mengingatkan bahawa pentadbiran negara masih berjalan seperti biasa di bawah pengurusan Perdana Menteri Sementara atau “Caretaker Prime Minister” berdasarkan prinsip-prinsip yang digariskan bagi kerajaan sementara.

“Seri Paduka Baginda menyeru rakyat untuk bersama mendoakan semoga proses pembentukan kerajaan baharu dan pencalonan bakal Perdana Menteri Malaysia ini dipermudahkan dan berjalan lancar demi kepentingan negara,” katanya.

Seri Paduka turut menyeru rakyat supaya bersama-sama mendoakan semoga Malaysia dirahmati dan diberkati serta dilindungi daripada sebarang bentuk bencana dan musibah.

Semalam, Yang di-Pertuan Agong menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti, dan menamakan calon Perdana Menteri yang dipersetujui untuk membentuk kerajaan baharu sebelum 2 petang, hari ini.

PRU15 berakhir dengan situasi Parlimen tergantung apabila tiada parti atau gabungan parti politik mendapat majoriti mudah untuk membentuk kerajaan Persekutuan.

PRU15 pada Sabtu lepas menyaksikan gabungan parti antaranya Pakatan Harapan (PH) memperoleh 82 kerusi Parlimen, Perikatan Nasional (73), manakala Barisan Nasional (30).

Majoriti mudah untuk membentuk kerajaan adalah 112 kerusi. – AlHijrah Online


SELANGOR BENAR RAPAT SAF SOLAT BERJEMAAH MULAI 1 APRIL

SHAH ALAM: Sultan Selangor Sultan Sharafuddin Idris Shah berkenan supaya solat berjemaah tanpa penjarakan sosial di masjid dan surau seluruh negeri Selangor berkuat kuasa 1 April ini.

Pengarah Jabatan Agama Islam Selangor (JAIS) Datuk Mohd Shahzihan Ahmad berkata ketetapan tersebut dibuat selepas baginda mengadakan satu rundingan bersama beberapa agensi kerajaan negeri dan ahli-ahli Dewan Diraja Selangor.

“Baginda telah berkenaan membuat penelitian dan memperhalusi beberapa perkara penting terutamanya langkah-langkah yang perlu diambil untuk mengelakkan kesan mendalam akibat COVID-19 selain memastikan kesejahteraan rakyat terpelihara serta masjid dan surau terus berfungsi sebagai pusat ibadah umat Islam.

“Baginda juga berkenan solat tarawih dibenar dilaksanakan 20 rakaat sepanjang bulan Ramadan tahun ini di semua masjid dan surau di negeri ini,” katanya dalam satu kenyataan di sini hari ini.

Mohd Shahzihan berkata para jemaah dikehendaki mengikuti beberapa ketetapan yang ditetapkan seperti hanya individu lengkap vaksin sahaja dibenarkan hadir ke masjid atau surau.

“Individu berumur 18 tahun dan ke bawah lengkap dua dos vaksin dibenarkan hadir ke masjid dan surau selain perlu membawa sejadah dan memakai pelitup muka.

“Individu yang bergejala diminta menangguhkan sebarang aktiviti di masjid dan surau sehingga tahap kesihatan dapat dipastikan demi menjaga kesejahteraan jemaah lain,” katanya.

Mohd Shahzihan berkata baginda turut menzahirkan rasa bimbang dengan penularan wabak COVID-19 yang masih tinggi di Selangor dan menasihati rakyat di negeri itu untuk terus berhati-hati serta mematuhi prosedur operasi standard (SOP) dan arahan yang dikeluarkan oleh kementerian dari semasa ke semasa.

“Di Selangor mencatatkan jumlah kematian sebanyak 10,413 setakat 19 Mac lalu dengan lebih 50 peratus daripadanya adalah orang Melayu.

“Oleh yang demikian, baginda menasihati rakyat Selangor agar tetap berhati-hati dan terus mematuhi SOP serta mengikuti semua arahan yang dikeluarkan oleh Kementerian Kesihatan Malaysia (KKM) dari semasa ke semasa,” katanya. –AlHijrah Online


NETANYAHU ARAH LEBIH BANYAK SERANGAN UDARA KE ATAS GAZA

BAITULMAQDIS: Perdana Menteri Israel mengarahkan tentera rejim meneruskan serangan udara ke atas wilayah Gaza yang dikepung.

Benjamin Netanyahu, dalam kenyataan di media sosial semalam berkata, beliau membuat keputusan itu selepas bertemu dengan ketua agensi keselamatan Shin Bet, ketua majlis keselamatan nasional, menteri pertahanan dan ketua staf tentera.

Agensi berita Anadolu melaporkan jet tempur rejim menyerang sasaran Islamic Jihad di utara Gaza.

Pihak berkuasa di Gaza bagaimanapun dilaporkan berkata, tiada kematian atau kecederaan dilaporkan akibat serangan Israel itu.

Tengah hari kelmarin, 14 roket dilaporkan dilancarkan dari Gaza ke Israel dengan  12 darinya dimusnahkan sistem pertahanan udara rejim.

Rejim Israel kemudiannya melancarkan serangan udara di sasaran Islamic Jihad di Syria dan Gaza, yang mengorbankan dua aktivis penentang, demikian menurut sumber tentera. — Terjemahan AlHijrah Online


68 PETUGAS PENGURUSAN JENAZAH COVID-19 TERIMA PENGHARGAAN

KUALA LUMPUR: Sejumlah 68 individu dari Pasukan Khas Petugas Pengurusan Jenazah COVID-19 di Wilayah Persekutuan menerima sumbangan dan penghargaan hari ini.

Sumbangan disampaikan berupa wang tunai, insentif bulanan dan barangan keperluan asas dari JAWI Food Bank yang diberikan sebagai penghargaan di atas khidmat bakti dan komitmen tinggi para petugas pengurusan jenazah.

Menurut kenyataan dikeluarkan Jabatan Agama Islam Wilayah Persekutuan (JAWI), Pasukan Petugas Khas Pengurusan Jenazah COVID-19 itu ditubuhkan sejak Mac tahun lalu yang dianggotai oleh pengurus jenazah terlatih dan berpengalaman dari Jabatan Kemajuan Islam Malaysia (JAKIM), JAWI, Masjid Wilayah Persekutuan dan Masjid Negara.

“Sehingga penghujung Februari 2021, pasukan tersebut telah menguruskan 214 jenazah COVID-19 dalam usaha melunaskan tuntutan fardu kifayah melibatkan kemaslahatan umat Islam khususnya di Wilayah-Wilayah Persekutuan.

“Sebanyak sembilan hospital dan pusat perubatan yang telah menerima khidmat Petugas Khas Pengurusan Jenazah Covid-19 ini termasuk Hospital Kuala Lumpur (HKL), Hospital Ampang (HA), Hospital Canselor Tuanku Mukhriz (HCTM-PPUKM), Pusat Perubatan Universiti Malaya (PPUM), Institut Jantung Negara (IJN), Hospital Rehabilitasi Cheras (HRC), Hospital Putrajaya (HPJ), Institut Kanser Negara (IKN) dan Hospital Labuan,” jelas kenyataan JAWI.

Sumbangan dan penghargaan kepada 68 petugas pengurusan jenazah COVID-19 tersebut disampaikan oleh Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Majlis penyerahan sumbangan yang diadakan di Dewan Serbaguna Masjid Wilayah Persekutuan turut dihadiri Ketua Pengarah JAKIM, Datuk Abdul Azizi Jusoh, dan Pengarah JAWI, Datuk Mohd Ajib Ismail. — AlHijrah Online


SUSPEK REMPUH MPV POLIS DIPERCAYAI WARGA TEMPATAN

SUBANG JAYA: Polis telah mengenal pasti pemandu kenderaan yang merempuh kereta peronda polis (MPV) ketika bertindak melarikan diri daripada pemeriksaan di Jalan PJS 7/19, Bandar Sunway, Sabtu lalu.

Ketua Polis Daerah Subang Jaya, ACP Abd Khalid Othman berkata, suspek dipercayai warga tempatan.

“Polis menemui kenderaan yang dinaiki suspek di susur Jalan Lebuhraya Baru Pantai (NPE) Sunway menghala Kuala Lumpur pada 11 Julai lalu, kira-kira jam 8 malam.

“Setakat ini tiada rakaman kamera litar tertutup di lokasi kejadian dan usaha mengesan suspek masih dijalankan,” katanya.

Dalam kejadian 7.25 petang Sabtu lalu, suspek yang memandu kenderaan jenis Proton Iswara Aeroback dengan nombor pendaftaran WEK424 bertindak mengundur kereta dengan laju sehingga melanggar MPV polis.

Susulan itu kejadian kejar-mengejar berlaku dan suspek telah melanggar sekali lagi kenderaan polis hingga menyebabkan MPV tersebut rosak teruk dan suspek berjaya melarikan diri. — AlHijrah Online


Apabila kerabat diraja ceburi politik

Akhirnya
impian Puteri Ubolratana Rajakanya kerabat diraja Thailand untuk bertanding sebagai
calon Parti Thai Raksa Chart dalam pilihanraya 24 Mac akan datang tidak
kesampaian apabila Suruhanjaya Pilihanraya Thailand menolak pencalonan beliau.

Puteri
Ubolratana bukan kerabat diraja sembarangan kerana beliau adalah kakak kepada
Raja Thailand ketika ini iaitu Maha Vajiralongkorn. Ironisnya pembatalan calon Ubolratana
berkait dengan bantahan Vajiralongkorn sebelum ini.

Kenyataan
yang dikeluarkan oleh suruhanjaya memperincikan sebab pembatalan dengan
mengambil kira kerabat diraja seharusnya mengambil pendirian tidak menyebelahi
mana-mana parti politik iaitu berkecuali dan sepatutnya berada diluar lingkaran
dunia politik.

Perlu
ditekankan Puteri Ubolratana juga dianggap sebagai calon Perdana Menteri bagi
Parti Thai Raksa Chart mendapat sokongan padu dari Parti Pheu Thai yang
memenangi pilihanraya pada 2011 yang pada ketika itu dipimpin oleh Yingluk
Shinawatra yang kemudiannya dilantik sebagai Perdana Menteri.

Amat
difahami mengapa penglibatan kerabat diraja dalam politik Thailand dianggap
begitu sensitif kerana negara itu mempunyai perundangan yang agak ketat untuk
melindungi kepentingan institusi diraja. Perundangan yang dikenali sebagai Lese
Majeste ini memberi peruntukan untuk menghukum mereka yang mengkritik apa jua
yang berkait dengan kerabat diraja Thailand. Sebab itu dikhuatiri penglibatan
Puteri Ubolratana akan berlawanan dengan kehendak perundangan tersebut.

Tetapi
di Malaysia penglibatan kerabat diraja dalam arena politik sudah dianggap suatu
fenomena yang begitu lumrah dan status istimewa tersebut tidak memberi halangan
seperti yang berlaku di Thailand. Malah kerabat diraja Kelantan iaitu Tengku
Tan Sri Razaleigh bin Tengku Mohd Hamzah iaitu Ahli Parlimen paling lama berkhidmat
di Dewan Rakyat adalah manifestasi bagaimana status kerabat diraja tidak
menghalang untuk beliau menceburi bidang politik.

Sumbangan
Tengku Razaleigh yang lebih mesra dikenali sebagai Ku Li dalam arena politik
bukan sedikit terutama terutama sekali ketika beliau menjadi Menteri Kewangan. Ku
Li juga akan dikenang sebagai kerabat diraja yang sinonim dengan syarikat
Petroliam Nasional Berhad (Petronas) dan juga bertanggung jawab menubuhkan
parti politik Semangat 46.

Bukan
Ku Li sahaja kerabat diraja yang terlibat dalam politik kerana ramai lagi turut
juga berkecimpung dan ada juga yang dilantik dalam jawatan kabinet. Begitu jua
dengan Tengku Seri Paduka Raja Tengku Ibrahim Ibni Almarhum Sultan Ismail
Nasiruddin Shah, kerabat diraja Terengganu, Tengku Puteri Zahariah binti Sultan
Salahuddin Abdul Aziz Shah yang lebih dikenali sebagai Ku Yah dari kerabat
diraja Selangor dan Datuk Raja Kamarul Bahrin Shah Raja Ahmad yang kini
menjawat jawatan Timbalan Menteri Kerajaan Tempatan dan Perumahan adalah antara
kerabat diraja yang sinonim dengan politik Malaysia.

Fenomena
penglibatan kerabat diraja dalam politik adalah manifestasi keunikan sistem
monarki Malaysia dan juga keterbukaan rakyat itu sendiri yang menerima
kehadiran kerabat diraja dalam sistem politik harian. Walaupun Malaysia juga
mempunyai beberapa peruntukan perundangan yang melindungi kepentingan berkait
institusi diraja walaupun tidak seketat seperti yang dimiliki Thailand, ahli
politik kerabat diraja Malaysia ini tahu menyesuaikan keadaan.

Tidak
timbul isu ahli politik kerabat diraja mendapat keistimewaan kerana dalam dunia
politik, semua dianggap sama rata. Tidak timbul juga isu ahli politik kerabat
diraja tidak boleh dikritik kerana dalam dunia politik, kritikan dan komen sama
ada benar atau salah adalah proses lumrah dunia politik.

Berbalik
kepada isu Puteri Ubolratana yang ditegah berkecimpung dalam politik, beliau
sebenarnya telah mengistihar menjadi rakyat biasa tanpa gelaran diraja apabila
berkahwin dengan Peter Ladd Jensen pada 1972 dan dalil ini sebenarnya digunakan
beliau untuk ceburi arena politik.

Ironisnya juga tiada halangan untuk Puteri Ubolratana menceburi dunia lakonan dan kali terakhir berlakon dalam filem Thai yang bertajuk ‘My Best Bodyguard’ pada 2010 dan Neung Jai Diaokan (Keajaiban Berlaku) pada 2008 yang mana beliau memegang peranan watak utama.

*Dr Azmi Hassan adalah Geostrategis Universiti Teknologi Malaysia (UTM)

PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


#QURANTIME BERI TIGA MANFAAT KEPADA PENONTON – ZULKIFLI

KUALA LUMPUR: Program Malaysia #Qurantime terbitan TV AlHijrah dengan kerjasama Yayasan Warisan Ummah Ikhlas memberi tiga manfaat utama kepada penonton.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata tiga manfaat itu adalah membaiki bacaan al-Quran, mempelajari terjemahannya dan memahami dengan lebih jelas maksud ayat al-Quran yang dibaca.

“Bila kita berada dalam majlis (program) tersebut kita dapat tiga dalam satu. Pertama dari sudut bacaan dari qari yang benar-benar baik.

“Kedua makna yang diterjemahkan memberi kefahaman kepada kita dan ketiga tadabur dari ayat itu direalisasikan dengan realiti semasa dan ini menatijahkan satu kefahaman yang boleh kita amalkan dalam kehidupan kita.” kata Zulkifli selepas menjadi tetamu program Malaysia #Qurantime di Pusat Penyiaran Digital TV AlHijrah di sini hari ini.

Turut hadir Pengerusi TV AlHijrah, Datuk Hussamuddin Yaacub; Ketua Pegawai Eksekutif TV AlHijrah, Namanzee Harris dan Ketua Pegawai Eksekutif Yayasan Warisan Ummah Ikhlas, Marhaini Yusoff.

Mengulas lanjut mengenai Malaysia #Qurantime, Zulkifli berkata program yang berjaya meraih capaian lebih 10 juta audiens di FB TV AlHijrah perlu diteruskan untuk manfaat penonton.

Beliau juga menyeru mana-mana pihak yang mempunyai kewangan kukuh untuk menyokong dan menaja kempen itu yang memberi kebaikan kepada umat Islam di negara ini.

Malaysia #Qurantime mula bersiaran pada 20 Mac lalu setiap hari selama sejam bermula jam 12 tengah hari di TV AlHijrah dan platform digitalnya.

Program itu memberi peluang kepada penonton seisi keluarga untuk bertadarus bersama tetamu jemputan di Studio Pusat Penyiaran Digital TV AlHijrah. — AlHijrah Online/ Zaim Zamani


BOMBA KENAL PASTI 21 LOKASI BERISIKO KEPALA AIR SELURUH TERENGGANU

BANDAR PERMAISURI: Jabatan Bomba dan Penyelamat Terengganu mengenal pasti 21 pusat peranginan dan perkelahan di seluruh negeri yang berisiko dilanda fenomena kepala air.

Pengarahnya Md Hilman Abd Rashid berkata antara lokasi terbabit ialah Air Terjun Lata Tembakah, Air Terjun Lata Belantan, Kolam Air Panas (La Hot Spring) dan Lata Kolam Air Deru Ecopark di Besut.

“Di Setiu pula, lokasi yang dikenal pasti ialah Lata Ulu Kekabu, Lata Chakah dan Lata Payung manakala di Hulu Terengganu pula Air Terjun Sekayu, Air Terjun Juwita, Air Terjun Soak, Air Terjun Lasir dan Air Terjun Belukar Bukit.

“Selain itu, kita juga kenal pasti kawasan di Dungun yang berisiko iaitu Sungai Loh, Sungai Kelemin, Air Terjun Langsir, Air Terjun Chemerong dan Air Terjun Lubuk Kain. Di Kemaman pula ialah Hutan Lipur Menderu, Air Terjun Jeram Tanduk, Sungai Air Puteh dan Sungai Cherul,” katanya kepada pemberita selepas meninjau keadaan di Lata Ulu Kasar, Sungai Tong yang dilanda fenomena kepala air pada Jumaat lepas.

Sehubungan itu, beliau menyeru pengunjung ke kawasan rekreasi air supaya peka terhadap empat petanda awal fenomena tersebut iaitu bunyi deruan air yang kuat, perubahan air daripada jernih kepada keruh, air menjadi berbuih serta membawa sampah dan peningkatan paras air secara mendadak.

Md Hilman berkata jika pengunjung dapat mengenal pasti satu daripada petanda awal itu, mereka akan sempat menyelamatkan diri sekiranya fenomena kepala air berlaku.

Beliau juga berkata pihak berkuasa tempatan (PBT) di lokasi berisiko diseru supaya meletakkan papan tanda mengenai bahaya kepala air dan petanda awal fenomena itu.

“Tetapi kita pun tidak boleh harapkan PBT atau pihak berkuasa semata-mata untuk sentiasa mengingatkan orang ramai… Orang ramai perlu jaga diri sendiri dan berada dalam keadaan peka setiap masa. Kalau tengok kejadian pada Jumaat lepas, ada pengunjung meletakkan kenderaan di atas laluan air, jadi sudah tentu mereka tidak akan sempat menyelamatkan kenderaan padahal PBT telah menyediakan parkir di kawasan yang lebih selamat,” katanya.

Jumaat lepas, seramai 32 individu termasuk 13 kanak-kanak berjaya diselamatkan selepas terperangkap dalam kejadian kepala air di Lata Ulu Kasar.

Ketua Polis Daerah Setiu DSP Afandi Hussin berkata insiden pada kira-kira 5.30 petang itu menyaksikan fenomena kepala air melanda tempat orang ramai beriadah, mandi-manda dan berkhemah sehingga menyebabkan enam kereta turut terperangkap. –AlHijrah Online


KORONAVIRUS: JUMLAH PEGAWAI DIPLOMATIK DI KEDUTAAN, PEJABAT KONSULAT DI CHINA DIKEKALKAN

KUALA LUMPUR:  Jumlah pegawai diplomatik di Kedutaan Besar Malaysia dan pejabat-pejabat konsulat Malaysia di China akan dikekalkan bagi memastikan sebarang urusan berjalan lancar dan berkesan.

Kedutaan Besar Malaysia di China dalam satu kenyataan hari ini memaklumkan langkah itu diambil terutamanya bagi memberi khidmat bantuan kepada rakyat Malaysia yang berdepan dengan situasi wabak novel koronavirus 2019 (2019-nCoV) di Wuhan dan juga China.

“Rakyat Malaysia yang berada di China boleh menghubungi pejabat Kedutaan di Beijing atau pejabat konsulat Malaysia di Shanghai, Guangzhou, Kunming, Nanning, Xi’an dan Hong Kong,” menurut kenyataan itu.

Rakyat Malaysia yang menetap di kawasan Beijing, Hubei, Tianjin, Henan, Hebei, Heilongjiang, Jilin, Liaoning, Wilayah Autonomi Inner Mongolia, Qinghai, Shandong, Wilayah Autonomi Xinjiang Uyghur dan Wilayah Autonomi Tibet boleh menghubungi Kedutaan Besar Malaysia di Beijing di talian +861065322531 (waktu pejabat) atau +8613161219838 / +8618513665810 (kecemasan).

Selain itu, bagi yang menetap di Shanghai, Anhui, Jiangsu dan Zhejiang boleh menghubungi Pejabat Konsulat Malaysia di Shanghai di talian +862160900360 (waktu pejabat)/ +8613761154009 (kecemasan).

Rakyat Malaysia yang menetap di Guangdong, Fujian, Hainan, Hunan dan Jiangxi, wakil Wisma Putra dapat dihubungi melalui Pejabat Konsulat Malaysia di Guangzhou di talian +862038770763 (waktu pejabat)/ +8618802087683 (kecemasan).

Bagi yang menetap di Hong Kong dan Wilayah Pentadbiran Khas Macau pula boleh menghubungi Pejabat Konsulat Malaysia di Hong Kong di talian +85228210800 (waktu pejabat)/ +85269006390 (kecemasan) manakala yang tinggal di Shaanxi, Gansu dan Wilayah Autonomi Ningxia Hu boleh menghubungi Pejabat Konsulat Malaysia di Xi’an di talian +862989568478 (waktu pejabat)/ +8615229089757 (kecemasan).

Sementara itu, rakyat Malaysia yang menetap di Yunnan, Sichuan dan Chongqing boleh menghubungi Pejabat Konsulat Malaysia di Kunming di talian +8687163165088 (waktu pejabat)/ +8618487341474 (kecemasan).

Bagi yang menetap di Guizhou dan Guangxi Zhuang Autonomous Region, wakil Wisma Putra di Pejabat Konsulat Malaysia di Nanning boleh dihubungi di talian +867715662562 (waktu pejabat) atau+8615977783818/ +8615977783898 (kecemasan).

Baru-baru ini, media melaporkan kerajaan memberi jaminan akan membawa pulang 298 pegawai dan kakitangan Kedutaan Malaysia termasuk 212 ahli keluarga mereka di Beijing dan tujuh lagi pejabat kedutaan.

Menteri Luar Datuk Saifuddin Abdullah dilaporkan berkata, ia juga bertujuan meminimumkan risiko pendedahan kepada mereka yang berada di China, susulan penularan wabak koronavairus baharu. — BERNAMA


Facebook padam akaun berkaitan Rusia

SAN FRANCISCO – Facebook dilaporkan memadam  beberapa halaman, kumpulan dan akaun berkaitan Rusia yang digunakan untuk menyebar maklumat yang mengelirukan di platform tersebut dan juga Instagram.

Ia melibatkan 97 akaun dari Rusia yang memfokuskan Ukraine dan 21 lagi akaun yang memfokuskan Austria,  Jerman, Sepanyol dan United Kingdom.

Pada Mac lalu, Facebook memadam 2,632 halaman, kumpulan dan akaun berkaitan Iran, Macedonia dan Kosovo atas sebab yang sama.

Langkah tersebut diambil dalam usaha Facebook membendung penggunaan rangkaian media sosial berkenaan untuk tujuan penyebaran propaganda.


Pendatang Yahudi sekali lagi tutup pintu masjid di Baitulmaqdis

BAITULMAQDIS, 9 Apr 2019 —
Pendatang Yahudi hari ini menutup pintu masuk Masjid Sheikh Makki di Kota Lama
Baitulmaqdis semalam dengan meletak bahan pelekat dan memaku pintu buat kali
ketiga sejak Mac lalu.

Menurut laporan Haluan Palestin pendatang
Yahudi menyerang masjid tersebut dua kali pada bulan Mac lalu, untuk menghalang
para jemaah masuk.

Masjid ini lazimnya dibuka untuk
solat Zuhur dan ditutup semula selepas solat Isyak. Ia terletak berdekatan
Pintu az-Zahra di mana terdapat beberapa penempatan haram Yahudi di sekitarnya.


SPRM TAHAN ENAM INDIVIDU DISYAKI RASUAH LULUS UJIAN GDL

SEREMBAN: Suruhanjaya Pencegahan Rasuah Malaysia (SPRM) Negeri Sembilan menahan enam individu termasuk dua pegawai penguat kuasa agensi kerajaan kerana disyaki terlibat rasuah dalam meluluskan ujian memandu kelas Kenderaan Perdagangan (GDL) menerusi institusi memandu di sekitar negeri ini.

Kesemua suspek berusia 35 hingga 65 tahun ditahan kira-kira 5 hingga 6 petang di Pejabat SPRM Negeri Sembilan, semalam.

Menurut sumber, selain dua pegawai penguat kuasa tersebut, empat suspek lain adalah tenaga pengajar dan pekerja di institusi memandu.

Difahamkan, lima daripada enam lelaki tersebut kini telah direman selepas Penolong Kanan Pendaftar Khairunnisa Kasa membenarkan permohonan reman oleh pihak SPRM di Mahkamah Khas Reman di sini hari ini.

Empat daripada mereka direman selama lima hari, seorang selama tiga hari manakala seorang lagi dilepaskan dengan jaminan SPRM disebabkan faktor kesihatan.

Katanya, mereka disyaki meminta dan menerima wang rasuah berjumlah RM300 hingga RM650 daripada pemohon bagi meluluskan setiap ujian lesen memandu kelas GDL melalui tenaga pengajar institut memandu di sini.

Sementara itu, Pengarah SPRM Negeri Sembilan, Awangkok Ahmad Taufik Putra Awg Ismail ketika dihubungi mengesahkan penahanan tersebut.

Katanya, kes tersebut disiasat mengikut Seksyen 16(a)(A) & Seksyen 17(a) Akta SPRM 2009.–AlHijrah Online


SIAK MENINGGAL DUNIA SELEPAS REBAH, MASJID AL-HIDAYAH DITUTUP

BALIK PULAU: Masjid Al-Hidayah ditutup sementara waktu susulan seorang siak di masjid berkenaan meninggal dunia.

Warga emas berusia 67 tahun yang dipercayai demam itu rebah ketika hendak mendapatkan rawatan di sebuah klinik di Bayan Lepas.

Mangsa disahkan meninggal dunia di lokasi kejadian dan petugas Kementerian Kesihatan (KKM) yang lengkap dengan pakaian perlindungan (PPE) bergegas ke klinik berkenaan bagi membawa jenazah mangsa ke Hospital Pulau Pinang.

Ketua Polis Daerah Barat Daya, Supt. AA Anbalagan mengesahkan kejadian tersebut bagaimanapun belum mengenal pasti kematian lelaki tersebut ada kaitan dengan COVID-19 atau sebaliknya.

Katanya ujian saringan kedua akan dijalankan kepada mangsa bagi mengesahkan sama ada dijangkiti COVID-19 atau tidak.

“Seperti yang disarankan pihak pengurusan masjid, kita berharap jemaah yang lain terutamanya yang ada kontak rapat dengan siak masjid berkenaan untuk membuat ujian saringan COVID-19,” katanya memetik laporan Malaysia Gazette.—AlHijrah Online


JAKIM ANJUR SOLAT JENAZAH GHAIB BUAT SHEIKH YUSUF AL-QARADHAWI MALAM INI

KUALA LUMPUR: Jabatan Kemajuan Islam Malaysia (JAKIM) akan mengadakan solat jenazah ghaib buat ulama tersohor Allahyarham Sheikh Yusuf al-Qaradhawi, selepas solat Isyak malam ini (27 September).

Ketua Pengarah JAKIM Datuk Hajah Hakimah Mohd Yusoff berkata, sebagai tanda penghormatan buat Allahyarham, solat jenazah ghaib tersebut akan diadakan secara serentak di tiga buah masjid utama JAKIM iaitu Masjid Negara, Masjid Putra dan Masjid Tuanku Mizan Zainal Abidin, Putrajaya.

“JAKIM ingin turut menjemput semua Majlis dan Jabatan Agama Islam Negeri melalui masjid dan surau di seluruh negara agar turut sama mengadakan Solat Jenazah Ghaib buat almarhum,” dalam kenyataannya, hari ini.

Semalam, Ketua Kesatuan Ulama Islam Antarabangsa (IUMS) Sheikh Yusuf al-Qaradhawi telah meninggal dunia.

Ujar Hakimah, pemergian Allahyarham merupakan suatu kehilangan yang amat besar buat dunia selain jasanya khusus dalam dunia keilmuan, pemikiran dan dakwah sangat memberi kesan terhadap perkembangan dan kemajuan umat di seluruh dunia.

Kerajaan Malaysia sebelum ini telah menganugerahkan Allahyarham sebagai Tokoh Maal Hijrah Antarabangsa sempena Sambutan Maal Hijrah Peringkat Kebangsaan pada tahun 1431H bersamaan tahun 2009M.–AlHijrah Online


PRU-15: LALUAN KE PUSAT PENAMAAN CALON DILENCONGKAN MULAI 6 PAGI ESOK

KUALA LUMPUR: Polis akan menutup beberapa laluan menuju ke Pusat Penamaan Calon Pilihan Raya Umum ke-15 (PRU15) di seluruh negara bermula 6 pagi esok sehingga proses itu selesai, bagi memastikannya berjalan lancar.

Di ibu negara, Ketua Polis Daerah Sentul ACP Beh Eng Lai berkata polis akan melaksanakan penutupan jalan di kedua-dua hala di Jalan Sultan Azlan Shah (Jalan Ipoh), dari persimpangan lampu isyarat Jalan Perhentian ke persimpangan lampu isyarat Ibu Pejabat Polis Daerah Sentul.

Ketua Polis Daerah Ampang Jaya ACP Mohamad Farouk Eshak berkata jalan yang ditutup membabitkan laluan dari arah Jalan Ampang-Lembah Jaya, iaitu bermula dari persimpangan lampu isyarat Kampung Melayu sehingga ke persimpangan lampu isyarat Bandar Baru Ampang.

“Bagi laluan dari arah Jalan Ampang-Kuala Lumpur, jalan yang akan ditutup bermula dari persimpangan lampu isyarat Bandar Baru Ampang sehingga ke susur keluar Jalan Merdeka, manakala Jalan Chengal ditutup sepenuhnya.

“Kenderaan ringan dari arah Kuala Lumpur akan dilencongkan masuk ke Jalan Merbau-Jalan Pinang-Jalan Ampang manakala kenderaan dari arah Lembah Jaya akan dilencongkan masuk ke Jalan Wawasan 4/2-Jalan Merdeka-Jalan Mewah-Jalan Cahaya 1-Jalan Besar Cahaya,” katanya dalam kenyataan hari ini.

Mohamad Farouk berkata laluan lain yang ditutup membabitkan kedua-dua arah Jalan Pandan Ilmu-Jalan Bunga Raya bermula dari simpang masuk ke Jalan Pandan Indah 3/3 sehingga ke persimpangan lampu isyarat Jalan Bunga Raya.

Beliau berkata turut ditutup simpang keluar Jalan Kencana 1, simpang keluar dari Jalan Pandan Indah 3/6, simpang Jalan Pandan Indah 3/4, simpang di Jalan Pandan Indah 3/4d dan simpang di Jalan Pandan Indah 3/4e.

Di PUTRAJAYA, Ketua Polis Daerah Putrajaya ACP A. Asmadi Abdul Aziz berkata beberapa jalan di Presint 9 akan ditutup secara berperingkat bermula 8 pagi membabitkan Jalan Presint 9C bermula lampu isyarat Petronas 9D sehingga lampu isyarat Jalan P9C/1 (Fasa 8) dan Jalan Presint P9A bermula dari Petronas P9A hingga Jalan Presint P9C, Jalan Presint 9F bermula Sekolah Kebangsaan Putrajaya Presint 9 (1) atau Klinik Kesihatan P9 hingga Jalan Presint P9C.

Di SELANGOR, beberapa jalan kecil di sekitar pusat penamaan calon di sembilan daerah iaitu Petaling Jaya, Klang Utara, Shah Alam, Kajang, Gombak, Hulu Selangor, Ampang Jaya, Sungai Buloh dan Sabak Bernam akan ditutup serta dilencongkan bagi kelancaran trafik ketika urusan proses penamaan calon PRU15 esok.

Ketua Polis Selangor Datuk Arjunaidi Mohamed berkata penutupan jalan utama hanya melibatkan dua daerah iaitu Jalan Persiaran 3, Bandar Baru Selayang dan Lorong Sekolah SMK Sg Pusu di Gombak dan Jalan Yong Shook Lin, Jalan 52/18 -Texas hingga Restoran Ajmeer dan Jalan Lebuh Bandar Utama di Petaling Jaya.

Sementara itu, NEGERI SEMBILAN beberapa jalan utama di negeri itu ditutup bagi melancarkan proses penamaan calon esok termasuk di Seremban melibatkan Jalan Yam Tuan, Jalan Lee Fong Yee/Jalan Yam Tuan dan Jalan Kuil, Jempol; Lorong Bakti Lee Motor, Masjid Lama Kuala Klawang dan Simpang tiga Telekom.

Di PERAK, Ketua Polis Daerah Perak Tengah Supt Barudin Wariso berkata antara laluan yang ditutup ialah hadapan Ibu Pejabat Daerah (IPD) Perak Tengah, simpang hadapan pejabat Jabatan Kerja Raya (JKR)/ RISDA Perak Tengah, hadapan Mahkamah Syariah Perak Tengah, Kampung Gajah-Tanjung Tualang di hadapan Pejabat Daerah dan satu lorong akan ditutup di Tanah Kecil Kampung Gajah.

Selain itu, Ketua Polis Daerah Kuala Kangsar ACP Omar Bakhtiar Yaacob berkata jalan yang akan ditutup dan dilencongan melibatkan Jalan Tun Razak, Jalan Raja Chulan, Jalan Kolej Melayu (MCKK), Jalan Daeng Selili, Jalan Taiping, Persiaran Bendahara, kawasan Parlimen Pasir Salak di Dewan Millenium Pejabat Daerah dan Tanah Kecil Kampung Gajah.

Di TERENGGANU, Ketua Polis Daerah Kuala Terengganu, ACP Abdul Rahim Md Din berkata jalan daripada lampu isyarat persimpangan Batu Buruk dan Jalan Kamaruddin sehingga ke Bulatan Ladang akan ditutup di kedua-dua arah bermula 7 pagi hingga 12 tengah hari esok.

Selain itu, Ketua Polis Daerah Kemaman, Supt Hanyan Ramlan berkata jalan T/L Hipeng iaitu susur ke Air Putih, Jalan Padang, Simpang Gong Limau, Pusingan-U KOPKEM, Jalan Dato dan Simpang Hospital ke Ibu Pejabat Polis Daerah Kemaman akan ditutup secara berperingkat bermula 6 pagi esok.–AlHijrah Online


JANGAN ABAI PELAJARAN SEBAB MAHU JADI ‘CONTENT CREATOR’ – KHAIRUL AMING

KUALA LUMPUR: Golongan muda yang ingin menjadi pencipta kandungan (content creator) diingatkan untuk tidak mengabaikan pengajian dan mengumpul ilmu sebanyak mungkin dengan menamatkan pembelajaran terlebih dahulu.

Pempengaruh media sosial, Khairul Amin Kamarulzaman atau lebih dikenali Khairul Aming, 31, berkata, untuk menjadi seorang ‘content creator’ bukan hanya sekadar tular sahaja, tetapi perlu mempunyai pengetahuan yang banyak sebelum tampil ke khalayak ramai.

“Kepada TikTok Creator muda-muda yang baru mula, terutama yang masih tengah belajar, saya mohon sangat-sangat untuk tamatkan pembelajaran dahulu.

“Jangan tergesa-gesa, kumpul ilmu sebanyak mungkin, bila sudah bersedia, tampillah ke hadapan untuk menjadi ‘content creator’, kongsilah ilmu kepada masyarakat,” katanya semasa ditemui selepas acara Anugerah Tik Tok Awards 2023, di sini malam semalam.

Terdahulu Khairul Aming telah dinobatkan sebagai pemenang bagi kategori People’s Choice: Creator Of The Year di TikTok Awards Malaysia.

Beliau telah menerima 1.3 juta undian untuk memenangi anugerah itu.

Sementara itu, Khairul Aming berkata melalui pengaruh di media sosial yang dimiliki ia bukan sahaja memanfaatkan dirinya tetapi beliau tidak lupa untuk menyediakan peluang pekerjaan bagi merancakkan ekonomi setempat menerusi TikTok Shop.

“Live TikTok Shop peluang untuk berniaga yang hanya bukan membantu saya, tetapi rezeki yang saya kongsikan dengan pekerja saya, pembekal saya.

“Ekonomi kecil ini saya mampu sertai selain membuka peluang pekerjaan di Kota Bharu, Kelantan,” katanya.

TikTok Awards Malaysia yang pertama kali diadakan di Malaysia menampilkan 13 kategori antaranya  Best of Foodie; Popular Animation Account of The Year; TikTok Shop Creator of The Year dan banyak lagi.—AlHijrah Online


KES TUKAR AGAMA: BAPA TIGA ANAK DIDENDA KERANA HINA MAHKAMAH

KUALA LUMPUR: Seorang bapa yang didakwa melarikan tiga anaknya dan mendaftarkan mereka sebagai mualaf tanpa kebenaran bekas isterinya, didenda RM20,000 oleh Mahkamah Tinggi di sini hari ini kerana menghina mahkamah.

Hakim Evrol Mariette Peters menjatuhkan hukuman itu terhadap Muhammad Nagahswaran Muniandy, bekas suami Loh Siew Hong, dan memerintahkannya membayar denda dalam tempoh 14 hari, jika tidak dia akan dipenjarakan selama 14 hari mulai hari ini.

Hakim berkata Muhammad Nagahswaran telah campur tangan dalam pentadbiran keadilan.

Hakim itu membuat keputusan tersebut selepas membenarkan permohonan Loh untuk memulakan prosiding komital terhadap Muhammad Nagahswaran.

Dalam permohonannya, Loh mendakwa terdapat perintah mahkamah yang memberikannya hak penjagaan tunggal ke atas tiga anaknya iaitu kembar perempuan berusia 15 tahun dan anak lelaki berusia 11 tahun pada 31 Mac 2021, bagaimanapun bekas suaminya telah melanggar perintah itu.

Dalam penghakimannya, hakim itu berkata responden (Muhammad Nagahswaran) mengetahui apa yang telah dilakukannya dan gagal mematuhi perintah mahkamah itu yang memberikan hak penjagaan tunggal kepada Loh.

“Dan daripada afidavit itu, responden telah melibatkan ahli keluarga dalam menghalang kanak-kanak itu dikembalikan kepada pempetisyen,” katanya.

Hakim berkata dalam kes ini, kelakuan responden yang tidak mematuhi perintah mahkamah telah mencetuskan rantaian peristiwa, yang bukan sahaja menyebabkan pempetisyen menggunakan pelbagai kaedah, melalui mahkamah, memfailkan banyak permohonan, semata-mata untuk bersatu semula dengan anaknya.

“Ia juga telah menghalang kanak-kanak daripada bersama ibu mereka selepas dipindahkan dari seorang kepada yang lain. Pempetisyen dibiarkan dalam keadaan tidak menentu,” kata Peters.

Hakim juga menegaskan bahawa mahkamah perlu menunaikan tanggungjawabnya dengan menjatuhkan hukuman yang setimpal bagi menggambarkan keseriusan kes, khususnya campur tangan responden terhadap pentadbiran keadilan.

Mahkamah memerintahkan responden membayar kos RM6,000.

Loh dan bekas suaminya, masing-masing berumur 36 tahun, duduk berjauhan antara satu sama lain di galeri awam semasa prosiding mahkamah berlangsung.

Ibu tunggal itu diwakili peguam J. Gunamalar manakala M. Vhimall mewakili Muhammad Nagahswaran.

Sementara itu, peguam Mohamed Haniff Khatri Abdulla, yang mewakili Majlis Agama Islam dan Adat Istiadat Melayu Perlis (MAIPs) memberitahu mahkamah bahawa pihaknya telah memohon supaya hakim itu menarik diri daripada mendengar permohonan MAIPS bagi meminda perintah hak penjagaan tiga anak yang diperoleh Loh.

Permohonan itu difailkan berikutan Mahkamah Rayuan pada 7 Feb lepas telah membenarkan rayuan MAIPs untuk mencelah sekali gus membenarkan permohonan MAIPs untuk dijadikan sebagai respoden kedua.

Pada 15 Jun 2022, Peters menolak permohonan MAIPs untuk menjadi pencelah dalam prosiding perceraian pasangan itu bagi mengubah perintah penjagaan anak pasangan itu yang diberikan kepada Loh untuk membolehkannya menyediakan pendidikan dan latihan yang Islamik, serta zakat kepada ketiga-tiga kanak-kanak yang turut memeluk agama Islam bersama bapa mereka.

Pada 21 Feb 2022, tiga beradik itu yang berada di bawah jagaan Jabatan Kebajikan Masyarakat diserahkan kepada Loh selepas Mahkamah Tinggi membenarkan permohonan habeas corpusnya.

Loh juga memfailkan permohonan semakan kehakiman untuk mencabar penukaran agama anaknya kepada agama Islam yang didakwa dilakukan oleh bekas suaminya tanpa persetujuan beliau. Mahkamah Tinggi menetapkan 11 Mei untuk keputusan. — AlHijrah Online


POLIS, ATM BUAT RONDAAN PADA HARI PERAYAAN

PUTRAJAYA: Polis Diraja Malaysia (PDRM) dan Angkatan Tentera Malaysia (ATM) akan membuat rondaan di kawasan kediaman semasa sambutan perayaan bagi memastikan prosedur operasi standard (SOP) berkaitan ziarah dipatuhi.

Menteri Kanan (Kluster Keselamatan) Datuk Seri Ismail Sabri Yaakob berkata sekiranya terdapat kenderaan yang banyak di luar sesebuah kediaman, pihak berkuasa akan membuat semakan bagi mengetahui jumlah individu yang berada di dalam kediaman itu.

“Jadi saya nak beri ingatan bahawa PDRM dan ATM telah setuju bergerak (memantau) pada hari raya pertama dan seterusnya bagi pastikan SOP dipatuhi,” katanya dalam sidang media harian  berkenaan Perintah Kawalan Pergerakan Bersyarat (PKPB) di sini, hari ini.

Kerajaan sebelum ini menetapkan aktiviti ziarah-menziarahi semasa perayaan yang akan dirai dalam masa terdekat ini hanya pada hari pertama sambutan dan terhad kepada 20 orang, bergantung pada saiz kediaman.

Sementara itu Ismail Sabri menegaskan pergerakan rentas negeri untuk menyambut Hari Raya Aidilfitri tidak dibenarkan sama sekali termasuk bagi pasangan suami isteri yang duduk di negeri berasingan atas urusan kerja sebelum ini.

“Untuk si suami yang hendak menziarahi isteri di tempat lain, itu adalah kebenaran untuk hari-hari biasa, bukan untuk hari raya.

“Jadi ramai yang ambil kesempatan daripada kebenaran ini, maka mereka nak balik berhari raya, tetapi saya dah katakan, untuk rentas negeri berjumpa keluarga mereka perlu mendapatkan kebenaran polis.

“Kalau polis puas hati mereka pulang bukan untuk beraya, tetapi kerana benar-benar lama tak balik untuk berjumpa keluarga dan ada kebenaran daripada kerajaan, maka terserah kepada polis untuk memberikan kebenaran berkenaan,” katanya.

Beliau berkata larangan itu melibatkan laluan darat dan udara mencakupi perjalanan merentas negeri di Semenanjung Malaysia serta Sabah dan Sarawak kecuali kes kecemasan serta dengan kebenaran polis. — BERNAMA


Kementerian Kesihatan siasat punca sebenar pelajar hidapi Myokymia

KUALA LUMPUR – Kementerian Kesihatan akan melakukan pemeriksaan lanjut bagi mengenal pasti punca sebenar penyakit Myokymia yang dihidapi seorang pelajar setelah dipercayai terdedah kepada pencemaran toksik Sungai Kim-Kim, Pasir Gudang, pada Mac lepas.

Timbalan Menteri Kesihatan, Dr Lee Boon Chye berkata pihaknya perlu  mendapatkan kepastian sama ada penyakit berkenaan yang menyebabkan  beberapa anggota badan menggeletar mempunyai kaitan dengan pencemaran toksik berkenaan.

“Banyak kemungkinan punca kepada penyakit  Myokymia ini, kadangkala kerana tumor otak atau penyakit lain. Jadi kita  kena kenalpasti apa punca penyakit berkenaan sebelum boleh buat  sebarang rumusan”, kata beliau  ketika ditemui pemberita selepas menyampaikan ucaptama pada Persidangan Matlamat Pembangunan Lestari (SDG) 2019 di Cyberjaya hari ini, sebagaimana laporan Bernama yang dipetik Sinar Harian.

Irfan Wafiy Idham Wazir, 12, murid Sekolah Kebangsaan (SK) Taman Bukit Dahlia, Pasir Gudang dimasukkan ke Hospital Sultan Ismail (HSI) Johor Bahru, setelah sukar untuk bernafas dipercayai akibat terhidu gas beracun semasa sesi persekolahan disahkan positif Myokymia setelah kesnya dirujuk ke Hospital Kuala Lumpur.

Pencemaran toksik di Sungai Kim Kim pada Mac lepas menjejaskan kira-kira 4,000 penduduk termasuk pelajar sehingga menyebabkan 111 sekolah di kawasan tersebut diarahkan tutup sementara.


DAKWA TITAH AGONG DISEDIA KERAJAAN, TUAN IBRAHIM MOHON MAAF DI DEWAN RAKYAT

KUALA LUMPUR: Datuk Seri Tuan Ibrahim Tuan Man (PN-Kubang Kerian) hari ini memohon maaf di Dewan Rakyat berhubung kenyataannya yang mendakwa Titah Diraja Yang di-Pertuan Agong pada istiadat pembukaan Mesyuarat Pertama Penggal Kedua Parlimen ke-15 disediakan oleh kerajaan.

Tuan Ibrahim yang juga bekas Menteri Alam Sekitar dan Air berkata beliau telah berjumpa dan memberikan penjelasan kepada Yang Dipertua Dewan Rakyat Datuk Johari Abdul berhubung kenyataannya itu ketika membahaskan usul Menjunjung Kasih Titah Diraja, Selasa lepas.

“Saya fikir perkara ini tidak perlu kita panjangkan kerana kita ada banyak isu-isu penting. Jadi saya fikir sekiranya timbul kekhilafan saya memohon maaf dan kita terus kepada agenda yang lebih penting untuk kepentingan rakyat,” katanya.

Beliau berkata demikian selepas diminta oleh Johari untuk memberikan penjelasan sebelum sesi soal jawab dimulakan.

Terdahulu, Johari memaklumkan beliau telah bertemu dengan Tuan Ibrahim selepas isu itu dibawa RSN Rayer (PH-Jelutong) yang membangkitkan mengenai Peraturan Dewan 36 (6) kerana ucapan Ahli Parlimen Kubang Kerian itu membuat sangkaan jahat bahawa titah Yang di-Pertuan Agong disediakan kerajaan.

“Terima kasih, inilah semangat yang kita ada. Saya sudah berjumpa dengan (Ahli Parlimen) Kubang Kerian dan pemahaman kita berbeza. Namun apa yang disebutkan beliau telah dimaklumkan kepada saya,” kata Johari.–AlHijrah Online